Salah Satu Versi Naskah Naipospos | DONDA UJUNG - HUTAURUK\nSalah Satu Versi Naskah Naipospos\nPosted on November 7, 2009 by Maridup Hutauruk\nNo. 8. Tarombo ni Si TOGA NAIPOISPOS dohot Sejarah ni Naipospos\nIa Si Raja Naipoispos i, ima anak ni Tuan Sorbadibanua tubu ni boru Sibasopaet, ualu hian do nasida sa-Ama, alai anggo sa-Ina tolu halak do, ima Sitoga Sihombing, Sitoga Naipospos dohot Siraja Sobu. Ia na sa-Ama nari ima Sibagot ni Pohan, Silahi Sabungan, Sipaettua, Siraja Oloan dohot Siraja Hutalima ima tubu ni boru Lontung didok.\nIa Tuan Sorbadibanua i parjuji do didok barita i nama angka na husurat dison. Ianggo tuanboruna boru Sibasopaet i na hol do ndang marnida dakdanak, di sada borngin na marnipi do boru Sibasopaet on: Ro ma ninna sada boru Natuatua na mandok hata tu ibana “unang sai marsak ho! Ala na so adong tumubuhon jolma, alai dapot ho ma sahalion pira ni Pidong Talaktak, alai pasoding ma i manang na tudia lomom jala dung 7 borngin lelengna dulo ma muse, ai gabe jolma ma i, Alai ianggo abitmu bahen ma songon parabiton ni naung gabegabean!, tarsunggul ma ibana, dibahen ma antong marsogotnai songon2i, lam leleng lam ditambai ma patureture abitna i, alai ianggo diida Tuan Sorbadibanua, ndang apala dibaen paheannai huhut ala leleng diparjujian do Tuan Sorbadibanua, ndang pola maol dijaga rohana i, dung pa-sia-bulanhon sai songon2i dibahen. Di nasadari laho mulak ibana sian parsobanan diida ma tutu sada asar ni Talaktak jala tolu pira dibagasan. Las ma rohana ai ndang lupa ibana di nipinai, nunga tung sai dipaingotingot i dibagasan na 9 bulan i.\nDung sahat ibana ro di jabu dibaen ma (dibunihon) ma pira ni pidong Talaktak i, sada tu Pangumbani, sada tu Tomboman ni jabu i, jala nasadanari dibaen ma i tu Sobuon, alai sai tardipatingkirtingkir ibana do i. Jadi marsogot na i mamintor diida ibana ma adong Sijombing meat tu pira ni Pidong na di Tomboman i, diida muse ma pira na di Pangumbari disonggopi ipos alai anggo na di Sobuon i ndang adong na ro tu si huhut ala hukkup do i, sai songon2i ma lelengna 7 borngin, jadi pa-pitu-arihon ala naung sai tu si rohana huhut diida ma nunga gabe jolma tolunsa, laos dibuat ma jala di didi jadi laos tangis be ma antong. Songon na so siat do nian barita on tu roha, nang tu roha ni na manjaha dohot na umbegesa.\nDungi disuru boru Sibasopaet do i ra songon naung husurathon di jolo i, ianggo angka natuatua naparjolo sian ahu mandok sai boru Sibasopaet do. Disuru ma naposona (naposo pangurupi do nanidokna), manjou Tuan Sorbadibanua tu parjujian jala paboahon naung tubu anakna tolu, dung sahat namanjou didok ma: “Rajanami nunga tubu anakmuna, ipe muli ma jolo Rajai”. Muruk do Raja i mangalusi jala didok: “Naoto do ho hape? Ho ma na lumoak”. Dungi dialusi Naposoi ma muse: “Tutu do Rajanami ndang naoto ahu, alai tung na tutu situtu do, nunga tubu Anak ni inanta Soripada Sibasopaet tolu nangkining”. Didok Tuan Sorbadibanua i do muse: “Ah ndang naoto ahu, so huboto haroan nanaeng ro di ahu, alai laos dohot ma na di parjujian i manjujui asa muli Tuan Sorbadibanua i.\nTung dokdok do nian rohana laho hehe dohot mardalan ai ndang dihaporseai jala autbeha maila ibana, hape ditoru dope ibana nunga dibege ngaokngaok posoposoi, las ma antong rohana, alai di nasobinege ni manang ise dirohana ingkon sungkunonna tuanboruna (boru Sibasopaet i).\nDinasahali ditangkasi ma boru Sibasopaet i taringot tu pangalahona manang na songondia do. Jadi dipaboa ma sude nipinai dohot pambahenanna diparabitonna salelengnai. Jadi marhite sian i songonna ditoishori roha ni Tuan Sorbadibanua on ma anakna si tolu halak i, jala marhite sian boaboa ni tuanboruna i ma dibaen goarna: Na niinganan ni Sijombing i SIJOMBING, na niinganan ni Ipos i, SIIPOS jala na di Sobuon i SISOBUON., laos tarida ma antong nahurang maol (lea) do dirohana tubu ni boru Sibasopaet i. Asa na dipadenggan halak nama dipudian ni ari goar i, ima na gabe torus tu saonari: Si Toga SIHOMBING, Si Toga NAIPOSPOS dohot Si Raja SOBU. Nang pe naung balga anakna natolui, ianggo dibagasan roha ni Tuan Sorbadibanua ndang hasea nasida, gariada tahe sai naeng na hurang tibu mate tolunsa, jala dietong ibana do i haleaon di ibana molo laos mangolu.\nJadi di nasadari dipatulbu-tulbu ibana ma anakna na 8 halak i, ima tubu ni boru Lontung na lima, maralohon tubu ni boru Sibasopaet si tobu halak i ima di tano Balige, jadi lam somal ma antong songon2i dipatulbutulbu dohot manang marpantom dibaen dirimpu nasida do holan na sigajaraja di nasida antong ai ndang apala hea didok ama nasida i tu nasida tubu manang aha nasida, alai ianggo roha ni Tuan Sorbanibanua i sai naeng ma mate halak na tolu i.\nJadi di na sadari muse tar mareak botari, didokkon ma muse nasida marpantom sanggar, alai nunga dirade hian sanggar baen pantom nasida, disuru ma tolu halak tubu ni boru Lontung dijolo alo ni si tolu halak tubu ni boru Sibasopaet i, jala didok ianggo leak taralo tolu do na tolu, nunga rap nabegu nasida, alai molo so taralosa ro ma nadua mangurupi, jala tanda ma naumbegu jala naummalo Si Toga Sihombing, Si Toga Naipospos dohot si Raja Sobu ninna, ianggo di angka ari naung salpu antong sai gumarang do si tolu halak i sian si lima halak nai, dung loja nasida na marpantom i jala hona onjar si tolu halak pinompar ni boru Lontung i disuru ma muse na dua nari jala dilehon ma pantom sanggar naung adong tarugi diujung ni pantom i naung tinajoman, sangkap ni Tuan Sorbadibanua i asa hona jala mate si 3 tolu halak pinompar ni boru Sibasopaet i. Torus ma antong dipantomhon pantom naung adong tarugi naung tinajoman i tu si tolu halak i, alai ala na ummalo i si tolu halak sian na lima, ba ditangkup ma pantom na adong tarugi i jala dipantomhon ma i mulak tu si lima halak i, jadi hona ma antong si Raja Huta Lima jala laos mate. Alai adong do na mandok ndang tutu mate si Raja Hutalima na jalang do jala di Karo do didok, ndang tartontuhon ahu dison.\nDung mate didok si Raja Hutalima i, disuru Tuan Sorbadibanuai ma maradian, ai autboha didok rohana hona siopat halaknai i. Laos ditangkasi si tolu halak on ma antong angka pantom na adong dope ditangan nasida i, ba diida nasida ma nunga gantung ditangan nasida pantom sanggar naung martarugi, Jadi muli ma nasida laos dipaboa ma tu inana boru Sibasopaet taringot tu namasa i. Jadi dipaingot ma anakna na tolu halak i asa tardijaga roha nasida be roha ni Tuan Sorbadibanua i nanaeng mamusa nasida hian. Jadi olat ni i lam mabiar ma nasida mida amana i jala lam ditoishon rohanasida ma antong.\nNdang pola sadia hinata si tolu halak i nang boru Sibasopaet pe, ai molo adong tois ro do jais jala molo soadong holong, holang do nang holong hian. Nian ingkon haholongan ni ama do anakhonna jala ingkon roha pangoluhon di anakna, ipe asa dihaholongi ianakhon na i amana, nang tu halak na asing tahe. Adong do hata na mandok: Holong do mangalap holong, jala jais mangalap haleaon.\nDungi dung songon i pangalaho ni namasa i, bungkas ma sian Balige boru Sibasopaet rap dohot anakna na tolu halak i tu Uluan, alai ro ma Silahisabungan tu tano Sigumpar, jadi dung diboto boru Sibasopaet naung jonok be inganan nasida i, ditahi ma muse bungkas tu balik ni dolok Tolong, jadi saut ma nasida bungkas jala maringanan di Tanggabatu, alai tong dope dihilala majonokhu tu tano Balige, ndang pola lebeng nasida disi bungkas ma muse nasida tu Pariksabungan. Adong do na mandok di Pariksabungan i do na martulbu i, laos ido umbahen na margoar Pariksabungan, asa disi do dipasabung Tuan Sorbadibanua anakna na tolu halak i, asa ndang tartontuhon i. Sian Pariksabungan on ma marserak si tolu halak i, ra dung mambuat boru ma nasida be, si Toga Sihombing tu Banualuhu Butar, jala si Toga Naipospos tu tano Bahal Batu, ia si Raja Sobu tu si Hujur ma didok. Sian inganan ima muse marserak angka marga i. Ia si Toga Naipospos munsat ma muse tu Dolok IMUN.\nIa si Toga Naipospos namarsiduadua do ibana, jala boru Pasanibu do duansa. Parjobo dialap ma naumpompar Sibagariang, Hutauruk, Simanungkalit dohot Situmeang, ala tar-hol ma jolo jadi ndang sonang rohana alani naso mamintor adong i ianakhon di nasida jala nunga songon na ngolngolan rohana, ala ni i dialap ma muse laos tong boru Pasanibu. Dung ro (dialap boru Pasanibu na paduahon i), ndang sadia leleng mamintor adong ma na tar-hol di boru Pasaribu na parjobo nialapna i, jala mamintor tubu ma Donda Hopol (Sibagariang), Dung tubutubuan boru Pasaribu na parjoloi (namanubuhon Sibagariang i); tubutubuan muse ma boru Pasaribu na parpudi nialap na i, tubu ma si Marbun, Dung i muse ditubuhon boru Pasanibu naparjolo i ma Donda Ujung (Hutauruk), tubu muse ma ihut tusi Ujung Tinumpak (Simanungkalit) dohot Jamitamangaraja (Situmeang), alai ianggo boru Pasaribu naparpudi i namanubuhon Marbun, holan sada nama ditubuhon boruboru. Molo pinarateatehon hatorangan on, jala molo songon i do sintong na, tangkas ma na 5 (lima) do baoa anak ni Si Toga Naipospos, ima: 1. Sibagariang, 2. Hutauruk, 3. Simanungkalit 4. Situmeang, 5. Marbun.\nAdong do na mandok jala hira nunga dioloi pinompar ni si Toga Naipospos na dua do anak ni si Toga Naipospos ima: 1. Si Toga Sipoholon, 2. Si Toga Marbun, alai anggo hatorangan na manontuhon ndang apala adong, lobi ala margoar bius di Sipoholon. Nian na di taon 1921 di na ro Asisten Demang dohot Demang tu luat Huta Raja mangido dohot mambahen Tarombo, laho mamillit (mambahen verkeising Kepala Negeri di Huta Raja), laos di tingki i torop do pe angka natuatua sian marga Sibagariang, Hutauruk, Simanungkalit, Situmeang, nang Marbun pe, adong na marumur 70-90 taon jala laos ro tu punguan i, mardomu ringgas ni roha nasida be ro, ala na sohea pola ro Pamarenta manaringoti tarombo na songon i. Alai ianggo umurhu 27 taon do pe tingki i. Jadi sude Natuatua sian marga na lima (5) i mandok: Tung na 5 (lima) do anak ni si Toga Naipospos. Didok Ass Demang mangihuthon tarombo Sipoholon dua do anak ni si Toga Naipoispos, ima si Toga Sipoholon dohot si Toga Marbun, ala naung jumolo huhut dibaen tarombo di Sipoholon sian di Huta Raja.\nSude do nian angka Natuatua na di punguan i mangalo asa unang songon i dibahen (disurathon) nasida, alai alus ni Demang i, dipudi pe i pinatingkos, alai songon na di Sipoholon i majolo’ binahen, jadi songon i ma saut disurathon di taon 1923.\nDung sae tarombo i, ro ma muse pangidoan ni Pamarenta i, asa marpungu sude Kapala Negeri na masuk tu Sipoholon ima marga Naipospos. Jadi di punguan I, di na ro i Controleur dohot Demang, disungkun ma muse taringot tu tarombo ni anak ni Si Toga Naipoispos i, manang dia na tutu, tarombo na binahen ni Sipoholon do nanidok ni Huta Raja. Hupatorang do nian songon na di hatorangan on, jala tambana hudok: “Aut na tutu adong si Toga Sipoholon anak ni si Toga Naipoispos i, jala anak ni ima na 4 (opat) halak: 1.Sibagariang, 2. Hutauruk, 3. Simanungkalit, 4. Situmeang, naingkon jolo margahononna ma ima marga Si Toga Sipoholon, alai ala so tutu adong i, ba dang adong marga Sipoholon”. Hatorangan paduahon muse: “Ala ni na so taralo si Toga Marbun do na 4 (opat) tubu ni na parjolo, umbahen na bungkas nasida, tingki i ndang dope marhasohotan ibana, ai inanta i rap dohot sada ibotona do dongan na (holan nasida natolu do)”.\nNahansit do ditaon dibaen Sihagariang, Hutauruk, Simanungkalit dohot Situmeang, na marhorbo jolo do nasida: di na opat (4) ma horbo jolo jala di na sada (1) horbo pudi. Ia tingki mangula, maninggala manang manisir, ndang diloas Sibagariang i augaanna rungkung ni horbo i, dipudi do disuru, ndang boi antong, jadi sundat ma maninggala manang manisir. Songoni nang laho mamoro, ndang diloas Marbun i mamoro dung turun dionsop horbo i ma mulamula, alai didok sian na 4 halak i do: “Manusu dope i anon, parpudi i pe di ho poro ninna”, tutu manusu dope nian alai ndatung adong be ianggo susu holan asal margubogubo sambing nama. Suang songon i do nang napu2 ni horbo i sai adong do na parpudi, alai tung apala saotik do, ido diloas Sibagariang dohot dongan na i buaton na; tung bari do tahe, dung do nasida marbagi di horboi, alai digulangi naopat halak i do ianggo horbo bagian ni Marbun i, laos i do umbahen margoar adong panggulangan di tobing Huta Raja.\nTarsongoni ma hu patorang nian taringot tu paranahon ni Si Toga Naipospos i, jala ndang adong hatorangan dilehon nasida, lobi sian goar bius Sipohobon, marhitehon sian goar ni ompu do i umbahen na gabe Sipohobon didok nasida. Nang taringot tusi hualusi do nian, ai ningku do: “Molo songon i nian, boasa so dohot Huta Raja dihangkam? Ai sai ingkon Sipohobon Huta Raja ma nian goar ni nang Sipohobon on, ai tangkas do na masa binahen ni Sibagariang – Hutauruk dohot nadua nari na tu Marbun i di Huta Raja jala ndang di Sipohobon an”. Alus nasida; “Sipohobon do nang Huta Raja”. Alushu muse di pamarenta on do (jala dung pe tingkion Huta Raja Sipoholon. Ndang holan i, nang Pagar Batu digoari do Sipoholon, Rura Julu dohot na asing I; “Alai ianggo apala na tangkas situtu Sipohobon holan na masuk Rura Silindung on do”. Ndang adong dilean nasida hatorangan naasing manang nagumanjang. Alai ala diida pamarenta holan ahu (sahalak ) do alo ni lima bius (7) halak. Jadi didok Demang i ma: “Ianggo hatorangan i tangkas do tumorang na pinaboa ni Kepala Negeri Hutaraja, alai ala tumorop harnu alona, songon i ma i jolo, ninna”.\nAsa on pe nang taringot tuson, umbahen na husurathon angka i, ndang na manontuhon naung tangkas Situtu angka i, alai aut beha muse adong ringkot ni na naeng pahothon manang padengganhon di ari parpudi, ido alana umbahen hupatorang angka naung hutaringoti hami na uju i dison, jala molo songon na gabe turitrunian na hu surat i, ndang na pola seang i.\nBarita na asing taringot tu partubu ni Si Toga Naipospos dohot na dua nai Si Toga Sihombing dohot Si Raja Sobu.\nNunga hu surathon nian, saragam barita taringot tu partubu ni si Toga Sihombing, Si Toga Naipospos dohot si Raja Sobu. Alai adong do pe na mandok songon on: Ia boru Sibasopaet pandurung dengke do di topi2 ni Tao Toba (Balige ma ra), ditingki na nidurunghon na hirang na i dapotsa ma sada tunggar2, disi diida ibana mamintor didanggur ma i alai tong do tu Tao i, mardalan ma ibana muse jala didurunghon hirangna i, hape nunga dibagasan muse tunggar2 nangkiningan i, diulahi muse ma mandanggurhon tu Tao i jala munsat ma ibana tu na asing, alai nunga diida ibana ro tunggar2 i mangihuthon ibana.; didurunghon ma muse hirangna i hape nunga dibagasan muse ‘tunggar2i, jadi manginongi ma rohana ai nunga tung halongangan on di rohana. Dungi muli ma ibana laos diboan ma tunggar2i tu huta, dibuat ma tangke laho manaha nian alai ndang boe tahaonna, dung manang na piga hali ditahahon tangke na i ndang olo mabola, ro ma lali mangareapreap jala hulis2, dungi tarbege ma soara sian lali na hulishulis i songon on: “Hulishulis ndang boe bolaonmu i ianggo holan tangkemi, hulis2 alai molo sambilu dibahen ho has ma i mabola”.\nJadi dung dibege ibana soara ni lali i jala nunga loja ibana na manahahon tangke i, dibuat ma sambilu diseathon ma tu tunggar2i. Jadi mamintor silgang jala bola dua ma jala diida ma dibagasan tolu pira na sabalga ni pira ni Talaktak, dipeakhon /dibuat ma i sada sada tu bona ni urus ni jabuna (tomboman) sada tu Hombingan jala sada Sobuon, ala nunga sai adong halongangan antong di roha ni boru Sibasopaet i, ndang dibolonghon gariada tahe dipadimpan do. Alai dung dibaen na tu tomboman i mamintor ro do ipos tu si, songoni nang na di hombingan i, ro ma si jombing tusi, alai ianggo na di Sobuon i buni do ndang tarida dibahen. ianggo na sinondukna Tuan Sorbadibanua, sai marjuji do ulaonna.\nSai dialathon boru Sibasopaet i do pangalaho ni pira na nibunihon na i. Dung i di papitu arihon diida ma nunga gabe jolma tolutna pira i, dibuat jala dipansisuluhon ma. Jadi disuru ma na paboahon tu Tuan Sorbadibanua paboa naung tubu anakna tolu sian boru Sibasopaet i alai maol do diparhatutu hata ni napaboahon i, jala didok rohana do molo tung tutu adong na songoni, anak ni begu do i ndang anak ni jolma. Diihuthon do na manjou on alai ndang las roha; didok rohana do na jea do i jala haleaon jadi ndang pola sadia diparhamaol rohana nasida na tolu i. Alai lam leleng lam ganda jala lam magodang ma Si Toga Sihombing, Si Toga Naipospos dohot Si Toga Sobu. Na tardos do dohot barita na parjolo i, ianggo na patandahon sogo ni roha ni Tuan Sorbadibanua ima marhitehite na patulbutulbuhon dohot di tingki na marpantom sanggar na martarugi tubu ni boru Lontung. Ndang asa tung dihaporseai manang ise taringot tu nahusurati gariada tahe ra tung na so sintong do songon i hajajadi ni Si Toga Naipospos i, ianggo di rohaku asa boi ma dohonon asa diboto angka na parpudi do, sai adong do barita siringkocringkot.\nIa taringot tu parrohaon ni Sibagariang dohot donganna si Hutauruk, Simanungkalit dohot Situmeang, maradophon Si Marbun tung na hurang situtu do, alai tutu tar sude do na martubu ni imbang na sai marbadai (marhosomi) na laos suan do i tu roha ni ianakhon ni na marimbang i ai sai holan na manggulut di ibana sandiri asa sumurung jala gumodang di dipikiri roha nasida be. Asa tung na so hasea do roha di angka na marimbang jala singotsingot: Unang diulahon baoa na masiduadua, ai na manghorhon bada2 dohot ahut2 tu dirina be do pikkiran ni halak na marimbang jala na gabe dohot angka tubuna be marrohahon jala mangulahon na so ture i pola tahe manghorhon late. Ia si Marbun dung dihilala rohana so taralosa jala so tartaonsa be pambahenan ni Sibagariang dohot na tolu nari, bungkas ma nasida tu Marbun, alai di Pansur Natolu do jolo nasida maradian manang na piga taon (di Silaban rura ma i ) laos di si ma muli ibotona i tu marga Silaban, diboan Si Marbun i do barang parbagian nasida i ima djeret.\nPambahen ni Si Raja Naipospos laho marbagi tu ianakhonna:\nIa tano na gabe bangunan i ma bagian ni anakna na 4 (opat) halak natinggal di Huta Raja, nunga hupaboa angka goar ni ladang i, alai ianggo parbagian di ogung songon on ma jala dohot dope tingki i tahe Si Marbun marbagi, ai andorang so bungkas do pe ibana.\nDisada bodari didok Si Naipospos i ma tu anakna na 5(lima) halak i: buat hamu ma jolo ogungta i sian rangkean na i jala palu hamu ma asa hubege jala manang na domu do soarana i bahenon ni hamu na lima. Ndang diboto nasida antong sangkap ni ama nasida i, tung dirimpu nasida do tung hoban na naeng begeon nasida sambing soara ni ogung na i, na arga do ogung ianggo najolo. Jadi dipalui nasida be ma antong jala ia so domu panabu (soara) ni ogung i dipalu manang ise digantihon ma tu na sada, sai songon2i ma jolo diaturhon tu anakna na 5 (lima) halak i paima nunga tung denggan begeonna (domu) soara ni ogung i. Asa dung denggan hadodomu ni soara ni ogung i dibege si Naipospos i didokma tu nasida: “Nunga denggan jala lehet hubege soara ni ogung na pinalu muna i, asa on pe masi tiop di ibana be hamu di naung tiniop jala na pinalu muna be, pauli hamu be ma lao manimpan, ai laos songon i nama parbagina di ganup hamu, alai molo tung masa ulaon horja, ba unang ma so dilean manang ise bagian na di ibana i, ai maol do napadomudomu soara ni ogung na pulik2 bangunan”.\nJadi dioloi nasida be ma antong parbagi ni amana i laos dipasahatma dohot hata pasu2, asa lam gabe jala tu horasna nasida be sude. Asa angka on ma goar2 ni Ogung na jinalo nasida i: Si Donda Hopol ima Ogung Panggora, ia Donda Ujung ima Ogung Pangihut na margoar si Palaka, ia di Ujung Tinumpak ima Doal na margoar Doal si imbo, ia di Jamitamangaraja ima Doal Oloan goarna Doal Sidambirbir, ia di Si Marbun ima Djeret.\nMansai denggan do pambagihon ni Si Naipospos i pusakona tu anakna jala na tau sitiruondo i antong, ai marguru tu nabinotona be dilehon siulaonna be jala na laos jambar. Sintong do asa denggan ulaon ni manang ise ingkon na diboto do mangulahon asa lomo huhut roha ni na marnida manang na umbegesa pe, jala didokkon do pe padomuon nasida ogung i ditingki adong horja asa mamintor uli soara ni ogung i, laos singot2 doi nian asa unang adong na asing2 roha ni manang ise patupahon ulaon halalas ni roha jadi mamintor denggan jala tulus ma tula na denggan hinorhon ni sada ni roha i.\nIa si Naipospos on marujung (mate)ma ibana ditanom di Dobok Imun do didok alai ndang adong tanda2na, dihorjahon do ibana, huroa nunga marpinompari ianakhonna na lima halak i, pitu hali do ibana dihorjahon; tartontuhon (pinarhatutu) do i antong, Alana nunga gabe sombaon ibana mangihuthon panandaon dohot pandohan ni angka jolma najolo. Ingkon pitu hali disantihon dohot horja jolma na mate asa boi gabe sombaon, ianggo holan 5-6 hali dope tung na so boi do gabe sambaon. Hira sude do pinompoar ni Si Naipoispos on mandok naung gabe sombaon Si Naipospos i jala ima na gabe margoar Martua Same. Ninna halak laos maringanan ma i di Aek Rangat na di Sipoholan i.\nIanggo taringot tu na gabe sombaon i Si Naipoispos, nang pe husurathon i dibagasan buku on, ndang na adong pikiranhu asa diharingkothon roha ni na manjaha (naumboto barita on) ulaon siulahononhon na manggondanghon bangke ni ompuna asa gabe sombaon, ai asing do pe na mambahen gondang patuduhon parsangapion sambing di natuatuana so pola adong huhut sangkap asa tung lam marsangap ama/natuatuana naung mate i. Ndang porsea ahu na adong hasangapon ni naung mate martamba asing sian basa2 ni Debata tu hangoluan sogot (surgo i). Asa ndang ture mambahen manang aha utiutian mambahen hagaganda ni hasangapon ni naung mate, alai ianggo na patuduhon parsangapina sambing di na mate, manang natuatuana ra dang pola sala i ianggo di rohangku.\nIa taringot tu tanoman ni Si Naipospos i di Dolok Imun, adong do nian na mandok di Sipoholon do, hatoranganna ndang adong ia so holan ala ni na di Aek Rangat Sipoholon do maringanan Sombaon Martua Same, alai ianggo hatorangan na di Dolok Imun do ditanom, on ma: Di tingki namanghorjahon papituhalihon anakna i na dibaen (ditongos) si opat halak na tinggal di Huta Raja do pudunpudun buhul ni ari mata ni Pesta (horja) nasida i tu pinompar ni Marbun. Alai ndang dope dapot ari na tontu nasida marhite pudunpudun i, nunga dibaen (dipasaut) Sibagariang, Hutauruk, Simanungkalit dohot Situmeang horja i, alai holan ala hata ni Sibagariang do i tu anggina na tolu nari ingkon pasauton nasida mambahen horja i, nang nian ndang dapot do pe ari na jinujur nasida hian ima naung tinongoshon nasida titi ni ari tu Marbun, jala nang pe so ro Marbun dipasaut do pesta i, tarida do holan ala ni Sibagariang do umbahen na dipasaut nasida horja i, ima sian hata naginiling ni na tolu Hutauruk Simanungkalit dohot Situmeang tu Sibagariang diharoro ni Marbun, ima pasauthon pudunpudun najinalo nasida.\nSongon on ma pangalahona: Dung sahat Marbun tu Huta Dolok Imun, marsogotnai ma nian mata ni horjà na manghorjahon Si Naipospos i; hape nunga diida nasida borotan ni lombu naung binorothon di alaman ni huta i, dihandanghandang i do borotan i dohot bulu na binolaan, ia torop ni handang i 90 (siapulu) kibung do, laos adong dibagasan handang i te ni lombu naung binorothonna hian jala naung tinullang i.\nDungi ro ma sungkun2 ni Marbun i tu si opat halak naung mambahen horja i mandok: “Manang na aha do alana umbahen mamintor dibahen nasida horja i so jolo dapot dope ari naung binuhul nasida hian”; alai mamintor dialusi na tolu (Hutauruk, Simanungkalit, Situmeang) do, didok ma: “Hahanta Doli Sibagariang do na so tarjua hami, sai hu jua hami do nian asa unang saut jala ingkon dung pe ro hamu nian asa pasauthon horja i, alai ingkon pasauthon do didok ibana nang so ro hamuna, asa ido alana umbahen na saut horja I”. Ndang adong be alus ni Sibagariang i, ai nunga tangkas dipaboa anggina na tolu i tois dohot jungkat ni rohana di angina naung tinonahonna jala dongan sahasuhutonna ndang diargahon janjina, diparhamuda do tahe, ndang mabiar ibana di uhum, ndang olo ibana mangoloi singot2 ni anggina si 3 halak i. Tung pangalaho namamunjung do tahe. Sipasidingon do pangalaho dohot pambahenan na songon i, tung nasojadi ulahononhon na sala situtu do i. Bursik do ro tu halak na so ingot di padan na jala na so padoshon tahi ni rohana tu donganna.\nAsa dung sun nasida na manghatai, manortor ma Marbun huhut manghaliangi borotan naung hinandang i, laos martonggotonggo ma ibana mandok: “Ala naso uhum jala nasodung masa do na binahen ni Sibagariang, Tung gabe manortori te ni lombu na binorotan na i ahu umbahen na ditonahon, asa ia na sa i toropni handang namanghandang borotan dohot te ni lombu i, holan nasa i ma torop ni pinomparna, ima tonggotonggoku, sai martinangi marbinege ma ho sahala ni Si Naipospos”, ninna.\nMolo hinilala jala pinartirnbanghon torop ni dongan Hutauruk, Simanungkalit dohot Situmeang, tung saut do antong tongotonggo ni Marbun i, ai ro di taon 1902 hira so lobi do ripe ni Sibagariang 90 ripe. Asa nang nidok manginona do sala ni ama, ompu tu pinomparna ianggo pinompar ni Sitoga Marbun napinaotooto na i tung torop do laos margoar do Marbun sese dibaen toropna. Alai dung na tinopotan ni Sibagariang sala na binahen ni Sibagariang najoloi, tar lam ganda do nian toropna.\nAlai mardomu muse tutu, sude na lima marga i nunga masi sesaan dosa di Sipoholon, di jolo ni kantor ni Ass Demang di taon 1933. Mansai ringkot situtu do na manopoti sala na binaen ni natuatua tu donganna, asa olo iba dapotan pasupasuan nang sian Debata. Dung partangiangan na di Sipoholon i, sai tarhusungkun do angka dongan sapartangiangani ima Hutauruk, Simanungkalit, Situmeang dohot Marbun, manang na adong do panghorhon ni punguan partangiangan na binahen i, jadi sude do nasida mandok: “Marguna situtu do ai tung mansai godang do sihalashononhon basabasa ni Debata dung partangiangan i.”\nIanggo Si Raja Naipospos (Antar Sabungan Hutauruk; editor) i, na ginjang do rohana, ima huroa turun tu roha ni Sibagariang ujui. Ai di nasahali di namargondang ibana di Banuarea uju marhuta ibana disi. Ala na di ibana sian dolok Imun sahat tu Banuarea jadi di nanaeng manortor i ibana dipangido ma tu partaganing i asa dibahen gondang ni na bongbong di jae jala nabongbong di julu, jadi dibahen pagonsi i ma gondang i jala laos manortor ma ibana, nang tanganna pe antong dipatuduhon ma tu natorop diatas ni uluna songon namangap do dibahen, ima na mambahen tangan na i tumimbo dao dipadenggal jarijarina i sian uluna i, ianggo tarnaserep jala denggan ndang tama bahenon tumimbo tangan niba sian ulu, molo tumimbo dibaen na mandok (paboahon) tu natorop i do i, ndang adong be diginjang ni sangapna na sapunguan i.\nIa dung diida pinompar ni Si Toga Sobu tortor ni Antar Sabungan Hutauruk i, martahi ma nasida manuhar (pabungkashon). Jadi di sada borngin dibahen nasida ma hamusuon, jadi laos buhar borngin do Si Antar Sabungan Hutauruk i sian huta Banuarea i, jadi laos torus ma antong rasi rasa sadarion tano Banuarea i di pinompar ni Si Raja Sobu, ndang holan i tahe, na sahat do nuaeng ro di parbabokan dohot Siualuompu. Asa godang do mago digomak halak ugasan ni siginjang roha. Aut serep roha dohot tortor ni Si Antar Sabungan Hutauruk i da hot do tano Banuarea torus tu Sipohobon di ibana? Asa serep ni roha i gabe pahothon parugasanon niba hian, jala ginjang ni roha manghorhon mago parnampunaon, ima songon na tu Si Antar Sabungan Hutauruk i jala nang godang arta niba ndang jadi haginjanghononhon unang gabe mago. Namardomu do on tu sipaingot na sian hata ni Debata: Dialo Debata do angka na ginjang roha.\nPanghalahala do si Antar Sabungan Hutauruk i didok jala nang na so hea diula isara tano manang adong tanda ni parugasanonna, molo marsalisi (pagulut) na obo do ibana gomos situtu mandok na ugasanna (tanona) isara tano, pola ro di na mate ibana dipikiri alona tung songon na olo do; songoni ma nang diparhalohan ni tano. Alani angka pangalaho na songon i ma gabe sogo ma antong roha ni halak manganghupi saparbabohan di parhaumaon. Sipata olo do balokna munsat asal unang diparbalok ibana, asa dao ma antong diroha ni hombar balokna i sian ibana. Hinorhon ni angka pangalaho na songon i molo adong halak manungkun nabungkas nagkining dipaboa ibana ma antong pangalaho ni si Antar Sabungan Hutauruk i, jala ihut ma hatana mandok: “Santipul so donganan do, samponggol soangkupan si Toga Naipospos”.\nSi Antar Sabungan Hutauruk rasi rasa sadarion sai ehet do pandohan i, alai tutu adong do na mandok ala ni garangna, ndang apala hinaporseaan i ai pandohan sogo ni roha do pandohan i, hata sogo ni roha sambing do i bulus. Asa sai hata na sintong ma nidok nang tu dongan asa las roha ni dongan manganghupi iba, tung pinadao ma gabus nang angkalangkal pe.\nSongon naung hutaringoti, taringot tu anak ni Si Toga Naipospos lima do jala adong do na mandok dua do, ianggo olat ni tingki namanuraton tu dua dope sinurathon di tarombo, alai tung sai godang do na mangalo (manjua). Asa molo tung adong dipudian ni ari rapot hadomuan ni pinompar ni Si Toga Naipospos na naeng pasadahon nang tu roha ni natorop ra pingkiranhu dibahen apala husurati taringot tusi. Alai ianggo mangihuthon timbangan ni rohaku nian sumintong do lima anak ni Si Toga Naipospós i.\nJadi laos mardomu dope taringot tu si Raja Naipospos (parianakhononna) 1 .Donda Hopol, 2. Donda Ujung, 3. Ujung Tinumpak, 4. Jamita Manganraja 5. Toga Marbun.\nTarida sian torop ni ianakhon na i, boi ma dohonon jolma na gabe do si Toga Naipospos i. Na marlapatan do goar ni anaknai sude dirohana:\nSibagariang (Donda Hopol), asa masihopolan tondina dohot tondi ni angka Anggina, jala sahala hadumaon ma i didok.\nHutauruk (Donda Ujung). jala sahala habeguon ma i didok, huhut masioloan dohot hahanggina.\nSimanungkalit (Ujung Tinumpak), jala sahala panggalangon mai didok, jala parhata sioloan.\nSiturneang (Jamita Mangraja), sahala harajaon ma i didok jala sipatangitangion.\nToga Marbun, jala sahala hagabeon mai didok jala sipatimbotiboon.\nDipudi ni Surat on ma angka hatorangan ni angka goar2 dohot marga ni pinonipar ni Si Toga Naipospos i, ima mangihuthon angka tona2 (barita2) ni angka na parjolo tubu. Ndang adong ianggo pustaha manang buku sian nasida, asa sintong ni nasotartontuhon dibagasan buku on, sae ma asa adong do marhite sian on panimbangion ni na manjaha dohot na umbegesa.\nNo. 9, Ianggo taringot tu na margoar Donda Hopol jala Sibagariang i ma songon naung pinaboa i, sahala hadumaon didok. Na gogo jala na padot do ibana, asa tung asing do burju ni i sian angka angginai mangula, ndang apala diringkoti rohana marjuji, ai ianggo nahinan nian ndang pola ulaon na so ture namarjuji ndang apala songon ditingkion ingkon adong pangkat asa marsangnap jolma, nang namangula ndang pola ulaon partoru i, gariada tahe uloaon on denggan do. Na umbolak do haumana sian hauma ni angka anggina, jotjot do longang roha ni angka anggina i dohot halak na marnida di gogona dohot balok ni haumana, jadi ia adong halak manungkun manang na beha dibahen mangulai hauma na i, mardomu tingki i mansai maol situtu ula2 bosi ima panggu, hudali dohot rambas (sasabi), jadi dialusi na mandok ma hata ni na mariungkun ondeng: songon i do sai digariangi ninna. Asa marhite sian pangalahona i ma umbahen laos margoar ibana Sipanggariangi Alai tutu ido bangkona olo do laos dipadenggan halak manjou goar ni donganna lumobi molo laos ulaon na denggan ulaonna, alai molo ulaon na hurang denggan olo do laos diparoaroa halak. Asa na lam dipadenggan angka na mandok nama goar Sipanggariang i gabe Sibagariang, nados do i ndang pola marimbar i dohonon manag jouon.\nNo. 10. Ianggo taringot tu Donda Ujung jala na marmargahon Hutauruk songon on do: Dung hona lele nasida rap dohot amana na Sian tano Banuarea i jala tinggal maringanan jolo di Pañsinaran Sipoholon, sian i mulak ma muse tu Dolok Imun, martahi ma muse nasida asa munsat be mangalului tano nanumapu alai ianggo ibana ndang lomo rohana munsat ai parpudi do ibana laos tinggal di huta i, alai nunga sai dibagsan muruk ibana ala so olo dongan na i tinggal disi donganna. Nang pajumpang ibana dohot donganna nunga sai muruk2., jadi alani i digoan dongan na i ma ibana parhuta Naburuk. Dungi dilaonlaon ni ari lam dipadenggan na manjou ma goarna i gabe Sihutauruk (Hutauruk) bangkona ma i antong ndang ture pangalaho na matuluthu jouon (dohonon) ai na gabe mangharungkaj tihas ni dongan do iba disi jala na mangalap muruk dohot sogo ni roba, dumenggan do pinadenggan manjou goar ni dongan, asa namanjou goar ni dongan na pahansit rohana ai las ma rohana mida iba jala lambok ateatena. Asa songoni ma pangalahona umbahen na gabe Sihutauruk (Hutauruk) marga nasida pinompar ni Donda Ujung Ala ni sahala habeguon di ibana, ndang dihabiari pinompar ni Siraja Sobu, mamintor ibana ma marbalokhon Siopat Pusoran ima na di Sipoholon.\nNo.11. Ianggo na margoar Ujung Tinumpak na gabe margoar jala mar-margahon Simanungkalit songon naung tinaringotan sahala panggalangon, tung na maila situtu do ibana molo ro tamuena so denggan (tabo lompanna) bahenonna, ala ni panggalangon na i ndang adong mian pahanpahananna nang manukna, ibana pe antong tarringgas do tu huta ni halak sorang, na olo do ibana mambuat manuk ni halak dohot manuk ni donganna sahuta jala ditambathon ma i tu nabuni, ndang ianggo holan na laho panganonna sambing umbahen na dibuat alai tung holan na managam tamuena sambing do. Asa jotjot do mate nabinunihon na i ianggo soadong ro tamuena. Sipata ala na so diingot patudukhonsa jadi ala malena sodaong tuduhonna laos mate alit ma. Jadi sai adong ma naumboto pangalahona i ima siala manuk na mate maralitan, jadi digoari halak ma ibana parrnanuk na a!it laos dijou ma goarna Simanuknaaalit alai dilaonlaon ni ari gabe Simanungka!it ma. Ndang denggan nian pambahenan na songon i ai gabe agoan do halak dihorhon pambuaton songon i ba dumenggan do ulahononhon mangabehon tu dongan humurang asa unang gabe roa goar, jala bias2 do halak na mambuat naso ugasanna jala manghorhon goar tihas do na mangulahon songoni. Ndang tihas manang aha ulaon na manjalahi ngolu asing sian na mambuat naso ugasanniba. Asa songoni umbahen Ujung Tinumpak i, gabe marmargahon Simanungkalit.\nNo. 12. Janggo taringot tu goar Jamita Mangaraja gabe marmargahon marga Situmeang, sahala harajaon do sahalana. Na pos do roha ni donganna di ibana sipajopan (sipalumean) Alai nian molo sipalumean holan na pajophon (manimpan) sambing do palumeani disi ndang ianggo na gabe pakeonna i ianggo so jolo gabe dipangidohon ndang denggan pakeonna sambing.\nAlai ianggo Situmeang i jotjot do dipake ibana sipalumean na tu ibana i. Di nasahali manortor do ibana di sada horja, dipake ma antong talitali na pinalumehon ni donganna tu ibana, tongon dohot ma mainondur nampuna talitali na pinakena i, ro ma sungkun2 manang na sian dia paheanna i, jadi dipaboa nampunasa i ma: Sipalumean do i tu ibana. Na malo do ibana manortor torop do halak mamuji mardomu tu paheanna i sai disungkuni painaonduri do. Sai adong do na naeng paroa goar ni donganna, gabe didok ma: Sipalumean goarna, alai dipudian ni an dipadenggan namanjou ma goar i Situ meang, asa songon goar tihas hian do goar Sipalumean i. Ala ni i ndang jadi baenon songon ugasanniba sandiri ugasan sipajopan ni dongan tu iba, ai mangabap (manghorhon) goar tihas do i, dumenggan ma hinasabamhon mamake paheanniba sandiri asa dao sian iba goar tihas, Denggan do nian nang pinake pahean ni halak napinapinjamhonna tu iba, alai ingkon jobo pinangidohon.\nNo.13. Ianggo taringot tu goar Si Marbun na laos goarna do dimargahon pinomparna paima adong marga dibahen nasida. Sahaba hatoropon na marbunbun ,do sahalai. Adong do na mandok, ia Marbun i tung nagogo do ibana mangarambasi angka ramba ima sibaenonna gabe napu tu haumana, ai napu2 ni pinahanna ndang sae tu haumana diroha, mardomu ma ala na so diloas donganna mambuat napu ni horbonasida, ima songon naung husurathon di alaman 55 i pambahenan ni Sibagariang dohot donganna tu ibana. Songon na so siat do barita ala nian papungupungu sirabun umbahen margoar si Marbun i hian, dungi ndang adong parmuba ni goar sahalana i tu goar marga i holan ala ni na diponggol nama pajempekhon dohonon manang jouon, gabe si Marbun ma marga ni pinompoarna, ai marbunbun do songon dolok antong nasida, boe dohonon sian topi Tao Toba sahat tu topi Laut Barus, sai marbunbunbunbun angka luat diingani nasida ima Negeri Bakara, Pollung, Sipituhuta, Sihikket, Tanggaran dohot Marbun Sehu. Tung basa do Debata mangalehon tu nasida hombar tu goar sahala i. Balos ni nahansit i gabe Debata do mangalehon basabasa, asa unang pola maundukhu roha ni napinasiaksiak ni donganna, pos ma rohana na sun gogo do. Debata mambahen singkatna tu ibana. Asa ndang pola sai baloson nahumurang nabinahen ni dongan tu iba, ai diboto Debata do i, sae ma pinasahat tu Ibana.\nTa taringot tu barita ni No. 9 – 13 i, umbahen na gabe marga i, songon on do didok: Ia Sibagariang i molo marbada ibana dohot alona sal manggariangi do jadi laos dibahen halak ma goarna Sipanggariang. Ia Si Hutauruk jotjot do ibana marpidong, jala jotjot dapotsa pidong Siburuki, alani i dibahen halak ma goarna Parsiburuk, dipadenggan namanjou ma i muse si Hutauruk. Ia Simanungkalit parjuji-juji do ninna, jadi jotjot ma ibana monang hinorhon ni bulung na di ibana sai galit jadi dibahen halak ma goarna Parbulung nag alit, dipudi ni ari muse dipadenggan angka na manjou ma Simanungkalit. Ia Situmeang, sai dipaingotingot do ninna lompan na di geangeang, jotjot do dibahen ibana sidalianna asa mulak tu huta sian tongandalan nang rap dohot donganna., hape holan na mambuat jala manganhon nadibagasan hudon na adong di geanggeang i, ima lompan na adong disi, jadi dibahen halak ma goarna Sipanggeanggeang dungi dipudian ni an muse dipadenggan na mandok ma goarna Situmeang.\nIa si Marbun, na dungo do ibana hehe jala jotjot do ibana hunduihundul di alaman manogot i, ndang dihabiari na ngalian hinorhon ni ombun i, jadi ala ni panaononna di ombun i dibahen halak ma goarna Panaon Ombun, dipudian ni an muse dipadenggan ma gabe si Marbun. Alai songon naung hutaringoti di jolo ni surat on. ianggo goar si Toga Marbun na gabe marga Marbun ndang adong muba i, boi do dohonon ndang tulus barita on tu ibana. Songnima barita II taningot tu angka marga i, alai nang pe husurathon on asa tung ditimbangi angka nanaeng mambotosa do manang na dia na sumintong, holan on songon na jumonok do ra nian hinorhon ni hatorangan na di No. 9, 10, 11, 12 dohot 13 i. Ra malo mandok padomudomu pangalaho na gabe goar tiarna ianggo barita on. Asa molo adong ringkot ni angka baritaon muse dilaonlaon ni ari, tumangkas ma dibahen partimbangan taringot tusi.\nNo. 14. Taringot tu Parnampunaon tano ni Naipospos.\nHuboto do nian na lam sosa do gadu jala lam mumpat do tuhe ndang sai ingoton parnampunaon ai sipata gabe na hurang ture. Asa nang hupatorang pe taringot tu parnampunaon di bagasan buku on ndang pola adong sangkaphu asa sai tongtong marga Naipospos nampunasa, lumobi muse apala di tingkion Indonesia nunga merdeka, gabe sapangkilalaan jala sada bangso nama Indonesia. Antong ndang denggan be sai dohon on tu dongan ndang boe ulaonna tano ni iba hian, ianggo leak so tarula iba be tibu rupani, alai ianggo tu pangaradeon (persediaan) na hatop nama ba jadi do ianggo songoni, alai ianggo holan late ni roha do, unang ma sai dipangasahon ala ni parnampunaon.\nAsa songon on ma parnampunaon ni Naipospos di partanoon:\nLuat Huta Raja, Luat Sipoholon, Hutauruk, Simanungkalit, Situmeang, Luat Rura Julu (Janjiraja), Luat Siantar Naipospos torus tu Sihunik (Pearaja) sahat tu topi laut (Sibolga), asing dope parnampunaon ni dongan Marbun na mangingani tario Marbun. Ia parbalohanna ianggo nahinan nian Punsu ni Dolok lmun do tu Jorbing Nabolon tu Hau Sisadasada di Sibual tu Duan Sapang, alai nunga leleng i jala nunga diingani si Toga Sihombing i rasisrasa sadarion. Dipudian ni ari ditolon Ompu Tuan Jujur Naiborngin ma nang mual tabar dohot tano Paniaran, jadi sian Jorbing Dolok Imun nama nian tu Siamporik tu Bintatar Nabolon ditopi aek Butar hian do i di saba Paniaran; nahinan sian i ma tu Pangaloan Paniaran sian i tu Haumapea balok ni Sitabotabo siani tu Tangga Sihalung di lobu Siregar nama i, sian i mulak dompak hasundutan tu Ambar Nalonglong di Bahal Batu, sian i tu Najangguton, sian i tu Dolok Nagodang, Sialagundi Nasoramate ma tuhena disi, na sian paniaran sahat tu Najangguton nunga marga na asing nampunasa hira so tarida be panginganion ni marga Situmeang nang di tano Bahal Batu. Sian Dolok Nagodang tu huta ni Simarsagasaga holang2 Pagarsinondi dohot Huta Raja sian Sanggar Nasoramate mandapthon Holbung bagas ma i siani tu Sibadak Nabolon sian i tu Danotano ditombak marbalokhon Hutabarat, sian i tu Peanajagar Rura Silindung, sian i tu Dolok Panatapan sian i tu Piangin Nabolon dipunsu ni dolok Siatas ma i sian i tu Kolang torus marbariba aek tu Laut Sibolga.\nIa dii utara sian Dolok Imun satonga tu aek isa Sampuran Siangir, sian i tru aek Simallobuklobuk di Sisordak ma i sian i tu Gorat Naholon di Huta Tinggi hian, sian i tu Batu Pargajaan di robean ni Sandaran mai sian i tu Andor Sisuruksurukon ditambak ni Rurajulu ma i sian i tu Pearaja Sihunik ma i torus tu topi Tao Sibolga Barus ma i songon ima ianggo najolo didok angka natuatua parjolo i Mardomu tu hataku dison ndang na gabe asa adong parningotan lao mangarangara halak laho mangula alai asa songon barita2 nama dirohangku di angka naumposo, alai tutu na boe do i gabe patambahon tu siingoton manang sipikiran laho mambahen tu ulaon nadenggan.\nAntong sai manghorhon na denggan ma na hutaringoti on bahenon ni marga Naipospos nian, ia partbalohan parpudi sahalai boi dohonon ianggo Huta Raja masi ihuthon ugasan (tano na) be nama (diula be do tano na) ai sian Pilar S No. 84 dipunsu ni Dolok Imun torus dohot Gurat Natigor tu Sirpang Butar Siborongborong moru 100 M tu dangsina siani tu Huta Lumban Rang Bahal Batu sian i Sitandiang tu Dolok Nagodang tardok diihuthon do ugasan na be, songn ido nang balok Butar Bahal Batu pe, Ia adong pe tano langlang sasaotik tarsongon dosniroha na be nama i bahen panjampalan ni pinahan huhut paima adong namambuat hombar tu parturena be.\nNang sian dolok Imun dompak hasundutan tarsuang songoni, ima na marbalokhon Sibaragas dohot Huta Tinggi asing ma rupani na masionjaran sasaotik di angka parbalokan.\nHuta Raja, 20 – 9 – 1955.\n(R.H.O.B . S. Sibagariang)\n8. Tarombo ii1 si Toga Naipospos dohot sedjarah2 Naipospos 48 – 68\n9. Taringot tu Donda Hopol (Sibagariang) . 68\n10. Taringot tu Donda Udjung (Si Hutauruk) 70\n11. Taringot tu Ujung Tinumpak (Sirnanungkalit) 71\n12. Taringot tu Djamita Mangaradja (Siturneang) 72\n13. Taringot tu si Toga Marbun (Si Marbun) 73 – 75\n14. Tarmgot tu parnampunaon Tano ni Naipospos 76 – 78\nDisalin dari TULIS TANGAN ASLI dan si PENULIS ASLI R.H.O.B. S. Sibagariang tertanggal 20-9-1955 Oleh Tunggul SP Hutauruk (Op. Ezra) tanggal 25 Maret 2008.\nCatatan: Naskah ini diedit oleh Maridup Hutauruk berdasarkan naskah ketik ulang oleh Tunggul SP Hutauruk (O. Ezra) tertanggal 25 Maret 2008\nArtikel ini di-posting juga di http://www.naipospos.net\n« Gereja HKBP Cijantung – Jakarta Tanggapan Punguan Naipospos Tentang Tarombonya »


www.silantomjae.com: Panduan Pangkataion di pesta Unjuk (adat Batak Toba)\nPANDUAN PANGKATAION DI PESTA UNJUK (PARSINABUL)\nSian Protkol Bagian I………………….\nLambang rumah adat Batak\nAndoran so sahat dope Pengantin dohot sude uduran ni Hasuhuton (Parboru manang paranak), nungnga jumolo mangarade Protokol sian pihak Parboru songoni nang sian Paranak.\n-Molo parboru do bolahan amak pintor dipasahat protocol ni parboru ma inganan tu protocol ni paranak\n-Biasanya Protokol ditontuhon sian paidua ni hasuhuton\nKeterangan : PROTOKOL: (PB; Protokol parboru) (PA: Protokol paranak)\nP B: Dihamu amang boru namai marga………….., nungnga huparde hami inganan dihamu ima disabola hambirang masuk tu bagas gedung on.\nP A: Mauliate marajanami di inganan napinasahat muna tu hami. “ Onpe dihita namarhaha maranggi pinompar ni ………..(didok ma margana) , suangsongoni nang raja naginokkon dohot inanta soripada, suang songoni dongan sahuta dohot ale-ale nami, ‘ nungnga dipasahat hula-hula i, tuhita inganan asa masuk ma hita amang / inang.\nPB: Suang songoni ma dihita namarhaha-maranggi pinompar ni ………(didok ma margana), rodi boru,bere, ale-ale dohot dongan sahuta, “ Amanta raja / inanta spripada asa masuk ma hita tu gedung on ! nungnga rede dihita inganan sian saboloa siamun laho masuk tu gedung on, mauliatema.\nNB: Hula-hula ni Parboru dohot paranak dang masuk dope tubagas gedung ala tersendiri do panjaloon tu nasida.\nPB: “Dihamu Amanta raja , inanta soripada ala naeng masuk nama pengantin naniudurhon ni hasuhuton Parboru dohot paranak asa” tasambut ma nasida jala jong-jopng ma hita !,,,, (Masuk ma pengantin dohot uduranna Naniiringi ni musik Sahat tu pelaminan jala marsibuat hundulanna ma hasuhuton hombar tu naung disepakati).\nDung singkop sude dihundulan na diuduti protocol parboru ma muse dinalaho manjalo haroro ni hula-hula\nPB: “Dihamu hula-hula nami, (dijouhon ma margana hombar tu urutanna naung tarsurat di buku panduan pesta)\nRajanami,- raja bolon,, asa masuk ma hamu rajanami ai nungna rade hami laho manomu-nomu !. (dilapis ma hatana molo sahali panjaloon do uduran ni Hula-hula) Molo tung sahali manjalo hami di haroromuna asa tung ulima roha ni Rajai mauliate ma, laos dipinta ma musik….\nNB; Hula hula mamboan boras dohot dengke, jala nungnga mangarade boru ni suhut parboru laho manjalosa.\nDung singkop sude hula hula ni parboru hundul di ingananna jal dipasahat ma partingkian tru paranak laho manjalo haroro ni hula-hulana.\nPA: “Dihamu hula-hula nami, (dijouhon ma margana homar tu urutanna naung tarsurat di buku panduan pesta)\nRajanami,- raja bolon,, asa masuk ma hamu rajanami ai nungna rade hami laho manomu-nomu !. (dilapis ma hatana molo sahali panjaloon do uduran ni Hula-hula) Molo tung sahali manjalo hami di haroromuna asa tung ulima roha ni Rajai, Muliate ma ..laos dipinta ma musik….\nNB; Hula hula mamboan boras dohot dengke, jala nungnga mangarade boru ni suhutparanak laho manjalosa.\nSomalna digorahon dope atik adong dope angka uduran ni hula hula naso masuk tu gedung jala malo dung singkop sude las diuduti ma pangakataion.\nPB: “Amang boru , boha nungnga boi tauduti ulaonta?\nPA: Gabe ma jala horas rajanami. asa mangarade ma rajai asa rohami laho mandapothon .( Didompakhon ma bohina tusude dongan tubuna las didok :”Dihita hasuhuton roma hita tuson , asa borhat hita mandapothon hula-hulanta,! laho, pasahat pagori ni sipanganaon ( Pagori Bahasa halus ni tudu-tudu ni sipoanganaon red)\nPB: “Dihita hasuhuton parboru, romahita tuson ala naeng roma pamoruonta mandapothon hita laho pasahat pagori ni sipanganon.”\nPA: “Dihamu hula-hula nami Rajai……..(Dijouhon margana), Rodi sude uduran muna, Dison rodohami raja ni pamoruon muna pasahathon pagori ni sipanganon na jagar tu adopan muna. sai jagarma tutu panggabean, jagar nang parhorasan, dihita namarhula-hula marboru tujoloanon,. Molo tung songonon dope naboi tarpasahat hami tung las ma rohamuna rajanami,\nasa sititip ma inna sigompa,\notik sosadia nahupasahat hami rajanami,\nAmanta Debatama namanggohi pasupasuNa,\nNb: Molo dison dang pola dope marsijalangan , Alana dumengganan do sekalian dukkon sai di pasahat dengke sian hula-hula.\nPB: Dihamu raja ni boru nami, dosdo tutu tuatna jala dos do nang nangkokna, asa mangarade ma hamu asa ro hami laho pashatho dengke nami tu hamu saluhutna.\nPA: Nauli ma rajanami, “ Dihita namarhahamaranggi rade mahita laho manjal hula- hulanta “ nungnga rade hami rajanami.\nPB: “Dihamu raja ni pamoruon nami marga ,,,,,,,,,,,,(Diddok margana). diari nauli nadenggan on, dparnangkok ni mata ni ari on rodo hami hula-hula muna ………….(didok margana), pasahathon dengke simudur-udur dohot dengke sitio-tio songoni dengke sahat.\ndengke sigagat limut maon, namarlindung-lindung dibatu, parhitean ni tangiang, pamintaan ni angka pasu-pasu. asa asima roha ni amanta Debata sai tioma aek inumon muna sai tiur dalan boluson muna dingolu ngolu namanongtong,\nTio ma ninna songon mata ni mual,rintar songon bonang di gala,\nasa tiurma songon sinondang ni bulan,rintar songon bintang na purasa\nangka ulaonta sadarion pasu-pasuon ni amanta namartua Debata. Molo tung songoni pe naboi tarpasahat hami, amang boru ‘ las marohamuna Botima\n(…….baru pe Marsijalangan……..)\nPA: Diadophon ma bohina tusude dongan Tubuna didok:” dison nungnga hujalo hami dengke simudur-udur dengke sitio-tio sian hula-hulanta, tung dijolo ni hasuhuton pe on nuaeng , naung rap manjalo ma hita hita .\nPB: Dihita saluhutana namarhaha maranggi : amanta raja dohot inanta soripada dison hujalo hami do pagori ni sipanganon, sian pamoruonta, tung dijolo ni hasuhuton pe on naung rap ma manjalo ma hita.\nPB: Amang boru raja ni borunami ,” ala hamu do naro tuhuta nami non asa hamu8 ma namambahen tangiang mangan asa marsipanganon hita !.\nPA: Nauli ma rajanami …….Las dimulai ma martangiang. Dung amen las diuduti ma hatana : Sititi ma sigompa golang golang pangarahutna,\natik sosadi nahupatupa hami rajanami, sai amanta debatama namanambai pasu-pasuNa. Rap manjomuk ma hita!!!!!!.\nPA: Dihamu hula-hula nami rodi sude angka Tulang nami, naeng roma hami pasahathon sulang-sulang natabo tuhamu. mangarade ma hamu rajanami ! (Laos mardalan ma angka namartugas laho pasahathon sulang-sulang)\nPB: Dijahahon ma angka dengke siuk naro sesuai dafta naung tarsurat.\nPA: Manjahahon angka dengke siuk naro sian hula-hulana.\n(Dung sai marsipanganon)\nPB: Dihamu raja ni pamoruon namai marga………. Amang boru,: sai jolo dinang-nag do asan ninung-nung, jolo nipangan do asa ni sungkun, “ dison nungnga sahat tuhami pagori ni sipanganonta asa dos ma rohanta amang boru songon dia ma bahenonta parpeak nion asa taatur Amang boru !..\nPA: Gabe ma jala horas rajanami, naung hupasahat hami tuhamu rajanami, asa rajaima namangaturhon, songon dia pangatur ni rajai naung gok ma roha nami, mauliate .\nPB: Molo hasomalan di luat Samosir (contoh) , molo masa pamuli boru dang mardalan jambar taripar,. alai molo tu tulang ni hela tong do dipasahat, sian ihur-ihur paboa nasahasuhuton jala sisada boru.\nAlai molo nasomal diulahon di Jakarta on tarsongonon ma partoringna.:\n- Dipasahat sambola pipi parhambirang\n- satonga gomgoman (aliang)\n- satonga somba-somba\n- dua soit.\nSongoni ma amang boru, partording ni parjambaran tu hamuna asa dibahen boru mai baru pe asa dipasahat tuhamuna!!.\nNB: Hampir dos do dohot sigagag duhut\nPA: Mauliate ma rajanami, laos dijouhon ma pamoruonna laho patupahon parjambaran i .\nPB: Onma parjambaran tu hula-hula nami, Osang ma himpal. jambar ni tulang, sian gomgoman (aliang,), tu bona tulang, sian somba-somba . hula-hula namarhahamaranggi pe tong ma sian somba-somba dohot anak manjae. Jambar tu tuboru ;pipi nasomarngingi. Tu dongan tubu dibuat sian ihur-ihur. Ale-ale ,dongan sahuta, pangula ni huria; dibuat ma sian soit.\nJambar tu tulang ni hela dibuat ma sian ihur-ihur. Songoni ma amang boru !!.\nPA: Dijouhon ma parjambaran dibuat nasian gomggoman (aliang) dohot somba-somba. Laos dibagi sian soit tu namarha-ha maranggi.\nPA: Dihamu raja ni Hula-hula nami; marga………… “ mangido mahami tuihamu rajanami, asa lehom hamu ma jolo partingkian tu hami laho mangido pangurupion (papungu tumpak) sian dongan tubu ,boru,ale-ale dohot dongan sahuta.\nPB: Nauli rana ni boru, Ulahon hamuma…!\nPA: Dihamu raja ni boru nami, bere, dongan tubu, songoni tu ale-ale dohot dongan sahuta, rodi sude tahe namanghaholongi hami, ditingki on ma hami sian hasuhuton mangido pangurupion , marhita hita napapungu tumpak asa robe ma hamu amang inang ……..(dipinta ma music)\nNB: Dung sai papungu tumpak diampu protokol ma mandok mauliate tu sude namanghaholongi.\nPA: Mauliate ma dihamu amang raja inang soripada disude denggan basa napinasahat muna tu hami, tarlumobi ma tuhasuhuton bolon. Tuhanta ma mambaloshoni Tu hamu marlipa ganda tujoloan on. Butima. (dungkoni didompakkon ma tu pengantin jala di arahhon ma pengantin boru laho manjomput sian tumpak i. dung i dipasahat ma tumpak i tu hasuhuton bolon.\nPB: Dihamu raja ni pamoruon nami, nungnga boi udutanta pangkataionta ??.\nPA: Nauli rajanami..\nPB: Didompakkon ma maradophon hula-hulana, “ Dihamu hula-hula nami; Tulang nami, tulang rorobot, hula-hula namarhaha maranggi, sung songoni hula-hula ni anak manjae. Hulahula nami:, Ala naeng mangkatai ma hami dohot raja ni pamoruon nami, asa roma hamu rajanami ai nungnga huparade hami inganan di sabola halang ulu nami mauliatema.\nPA: Didompakkon ma mardophon hula-hulana, “ Dihamu hula-hula nami; Tulang nami, bona tulang, tulang rorobot, hula-hula namarhaha maranggi, suang songoni hula-hula ni anak manjae. Hulahula nami:, roma hamu rajanami jala tuturi hamu hami, ai nungnga huparade hami inganan di sabola halang ulu nami !, mauliatema.\nPB: Onpe dihita namarhanha maranggi, pomparan ni ompunta Raja……..(margana)\nTogu ninna urat nibulu, paihot-ihot bona ni salaon,\nHot do hita namardongan tubu las sada do hita diangka ulaon\nJala hata nisitua-tua namandok:\nBulung ni rantingna do inna , Bulung ni dangkana,\nUlaon ni angina do molo ulaon ni Hahana\nTinallik ma inna sibut-sibut, pataridahon holi-holi\nMolo hami haha doli ( anggi doli ) ma nagabe suhut\nHamuma anggi doli ( haha doli) ma nagabe panamboli.\nNuaeng pe partingkian on hupasahat hami ma tuhamu, anggi doli (hahadoli nami, nalao manungkun haroro ni pamoruontta marga……..Mauliate ma\n(…….dipasahat ma mik tu nasida……….)\nDijalo haha / angina ma mic jala marsiaritan hata laho manontuhon manang na ise parsinabul (raja panungkkun) atikpe naung ditontuhon tingki tonggo raja hatana songonon ma:\nOnpe dihita haha/anggi doli pomparan ni ompunta marga …………\nDidok situa tua:\n"Togu ninna urat nibulu, paihot-ihot bona ni salaon,\nHot do hita namardongan tubu las sada do hita diangka ulaon "\nNungnga dipasahat hasuhuton bolon tuhita nagabe panomboli. Ni ulaonta\nsadarion, antong ise mahita nagabe raja panungkun ? jala dialusi salah satu ma namandok : antong sian hamuma didok ma sesui tu naung ditunjuk hinan.\nNB: songoni ma nang pangkataion sian parananak laho pasahathon nagabe parsinabul ni nasida ( nagabe raja pangalusi)\nBesambung Ke Bagian II Sian Raja Parhata Parsinabul ……………………\nPosted by B.A. Pakpahan at Thursday, September 29, 2011\nPanduan Pangkataion di pesta Unjuk (adat Batak Tob...


Jamita Evangelium, Minggu XVIII Dung Trinitatis, 11 Oktober 2020: “Naposo na manghobasi” (Markus 10: 35-45) Pelita Batak Online\nJumat, 09 Oktober 2020 12:12:00\nPdt Dr. Robinson Butarbutar sian Parsameanta\nPinutushon manggoari topik ni jamitanta di minggu on ndang songon na di Almanakta i – na marojahan tu Terjemahan Bibel Bahasa Batakta, i ma ‘Naposo na gabe pangoloi,’ alai “Naposo na manghobasi,” na marojahan tu hata ni Tuhanta Jesus di ayat 45. Disi, di hata Gorik, ia hata na dipangke Jesus i ma diakonothenai (=dihobasi) dohot diakonesai (=manghobasi). Duansa hata i marojahan tu kata dasar diakoneo (=marhobas). Ndang ‘mangoloi’. Hata ‘manghobasi” on i ma alo ni dua hata na digoari Jesus di ayat 42 dipangke ‘angka panggomgomi bangso’ (Gorik: hoi dokountes archein), i ma kata-kurie-ousin (=manga-raja-i) dohot ‘angka na sangap’ (Gorik: megaloi) i ma kata-eksousia-zousin (=mamaksa mardongan huaso).\nHamu angka Dongan sahaporseaon, angka naposo ni Debata di tongatonga ni huriaNa nang naposo ni Debata di duru ni huria i, i ma di tongatonga ni ulaonta na marragam i di portibion (Negara, Usaha, Masyarakat). Di partingkianta nuaeng tongon marusaha do angka bangso di portibion, ndang marimbar bangsonta Indonesia niuluhon ni Presiden Joko Widodo, manaluhon Pandemi (Boddil) Covid 19, napola manusai ngolu hahipason (kesehatan) dohot siala ni i ekonominta. Nunga 35,33 juta halak naung terinfeksi, jala 1,04 juta naung monding di tgl 6 Oktober. Panghorhonna tu ngolu ekonomi mansai balga. Pertumbuhan ekonomi nunga minus, jala resesi ekonomi nunga dipanghilalahon halak. Bahat situtu na agoan karejona. Di pidatona tu PBB di ari 23 September i dijouhon ibana do asa rap mangula dohot rap masiurupan angka bangso di portibion mangadopi pandemion. Ndang di tingkina be holan mamingkirhon kepentingan ni bangso sandiri. Alai ingkon bekerjasama do. Ingkon ganup bangso do dihobasi angka bangso tarlumobi napogos molo jumpang vaksin alo ni Covid 19 on.\nDi tongatonga ni partingkian na songon i, dipanghulingi Tuhanta Jesus hita angka siseanNa asa patuduhon na naposo ni Debata na manghobasi do hita di ngolunta, ndang holan di minggu on, alai di ariari na ro on. Ingkon suan, marurat, martumbur, magodang jala togu di bagasan roha, pingkiran nang ateatenta, jala marparbue na ia hita angka sisean ni Jesus di sandok portibion - ndang marimbar hita angka siseanNa na marsaor di Huria Kristen Batak Protestan na naposoNa na manghobasi do hita. Mamungka dung tabege jamita on, ingkon mangundukhon jala mangulahon ajar ni Tuhanta Jesus ma hita di parsaoranta sama hita angka siseanNa, nang di parsaoranta dohot angka donganta jolma di ngolunta siganup ari, i ma: NaposoNa na manghobasi do hita. Ndang naposoNa na manga-raja-i dohot na mamaksa marhite huaso na adong di hita.\nIngkon gabe sintasinta ni ngolu ma i di hita: Umbahen tubu pe ahu tu portibion, umbahen dijou Jesus Kristus ahu gabe siseanNa, umbahen dipalua Ibana ahu sian dosa dohot sian hamatean na manongtong I, umbahen dipasupasu Ibana pe ahu dohot nasaripengki dohot pinomparhi, asa gabe naposoNa, ulaulaNa, tanganNa na manghobasi do ahu di ngolu nang ulaonku siganup ari. I do jala i ma dalan ni ganup ruas ni HKBP gabe pasupasu tu portibion tu joloan on.\nI do tonaNa parjolo sahali tu sampulu dua siseanNa uju mangula Ibana di Palestina di taon 30 abad parjolo, uju laho nangkok Tuhanta Jesus tu Jerusalem. TonaNa i ditangihon, ditariashon, dijamitahon dohot diulakhon angka siseanNa i patolhashon di jamita nang pangajarionnasida dung manaek Ibana tu banua ginjang. Laos i do na digurithon parbarita nauli Markus sian kota Roma di taon 69/70 tu ganup na manjaha evangeliumNa mamungka sian i. I do na dibaritahon angka naporsea dung i di sandok portibion. I do na sanga mansai leleng dihalupahon angk naporsea mamungka abad pa-4-hon di huria ni Kristus sahat tu abad pa-16-hon. I do na imbaru diondolhon Reformator Martin Luther di abad pa-16-hon jala sai diulahon angka sipaimbaru huria mamaritahonsa dung abad pa-16-hon sahat tu tingki on, ndang holan sama siseanNa di tongatonga ni huriaNa, alai dohot do di portibion inganan ni halak Kristen manindangi tu holongNa marhite angka ulaonta.\nTona i dipasahat Jesus tu angka siseanNa dung ditulak Ibana pangidoan ni dua siseanNa si Jakobus dohot si Johannes asa dipahundul Ibana nasida di bagasan hamuliaonNa di siamun dohot di hambirangna (ayat 36-40). Tona i dipasahat Ibana dung diajari Ibana nasida asa molo adong na naeng sangap (Gorik: megas) di parsaorannasida sama nasida ingkon gabe diakonos do ibana tu nasida (ayat 43). Jala molo adong na manghasiholi gabe parjolo di tongatonganasida ingkon gabe doulos (jaha: naposo) do ibana di tongatonga nasida (ayat 44), ndang baliksa songon angka panggomgomi dohot na sangap (hoi dokountos archein dohot megaloi) di portibi kekaisaran Rom i uju i nang di angka harajaon dung i sahat tu tingki on, atik pe naung mardongan demokrasi, i ma: manga-raja-i (Gorik: kata-kurie-ousin) dohot mamaksa (Gorik: kata-eksousia-zousin). Taparaeteatehon hata raja/kurie dohot sangap/huaso/ eksousia i na ditulak Jesus masa di parsaoran ni angka siseanNa marhite na mangondolhon ingkon baliksa do sipatupaonnasida, i ma diakonos dohot doulos, na ulaonna mangihuthon keteladanan ni Jesus, i ma na pinatorangna dung i (ayat 45). Umbahen na ro pe Jesus tu portibion ndang asa dihobasi, alai laho manghobasi do, pola sahat tu na mangalehon/mamelehon dirina bahen tobus (Gorik: lutron) ni bahat halak (Gorik: polloi).\nTaboto do songon dia Tuhanta Jesus manghobasi uju mangula tolu taon sahat tu na manobus jolma di hau pinorsilang i. Ndang holan manghobasi angka jolma di Galilea Tuhanta Jesus, alai dohot do di Judea nang di duruna; ndang holan na mangoloi ontangan ni angka halak Farise tu jabunasida Jesus, alai dohot do jala tarlumobi do manopot, pamalumohon dohot mangondihon angka na dimarginalkan, atik pe adong do na mangurupi ibana angka inanta ni keluarga na mardohar. Ndang holan paimahon angka sihobasanna i, Ibana, alai borhat do Ibana manopot nasida; ndang holan tu angka kota Ibana borhat, alai borhat do Ibana tu angka huta, tu angka inganan ni angka sihobasanNa i marhite pangajarion, mamaritahon haroro ni harajaon ni Debata, pabali angka tondi na hodar, pamalum angka na marsahit; ndang holan Ibana sandiri na patupasa, alai ditongos Ibana do angka siseanNa, ndang holan uju marlatik nasida, alai dung borhat Ibana tu banua ginjang pe dung ditongos nasida marbarita nauli dohot marmahani. Ndang holan manghobasi angka sihobasanNa ibana marhite angka ulaonNa na paluahon, pamalumohon, papistarhon, mangondihon angka boruboru, manghobasi angka na marhatauon na asing (Jaha: diable) alai dohot do Ibana mamelehon, menyerahkan diriNya bahen tobus, Lutron, ni torop halak, pollon.\nAsa, apala di partingkian pandemic Covid 19 on na mangonai hahipason dohot ekonomintai, apala nuaeng ma ingkon tapasungkunhon tu rohanta ganup: Songon dia, intap ni songon dia do panghobasionta songon angka naposoNa di huria i nang di duru ni huria i nasailaon, tarlumobi 10 bulan dung ro Covid 19 on tu tongatonganta, tarlumobi molo dilehon Tuhanta tu hita panguluhonon di tongatonga ni sama hita di huriaNa dohot sama dongan jolma di duru ni huria i, mamungka sian bagasta be sahat tu ulaonta na marragam i? Tarimangrimangi ma. Molo humurang do, muba jala padenggan ma, ai tusi do hita dijou Tuhanta i, i do tujuanta di Ibana umbahen dijou hita tu Ibana, songon Ibana naung patupahonsa uju mangoloi panjouon ni AmaNa: Naposo na manghobasi, gariada sahat tu na mangalehon dirina bahen tobus ni bahat halak, ndang baliksa naposo na manga-raja-i dohot na mamaksa dohot huaso. Asa uli pamerengon ni portibion tu hita, i ma taula. Unang baliksa. Amen.


Jamita di Pesta Parningotan di Hananaek ni Tuhan Jesus, 21 Mei 2020: "Mamaritahon Barita Nauli tu Nasa na Tinompa" (Markus 16: 15-20) Pelita Batak Online\nSelasa, 19 Mei 2020 16:21:00\nHamu angka Amang dohot Inang, Naposo Bulung nang angka dakdanak, ruas ni Huria ni Kristus hinaholongan di sandok Indonesia. Horas ma di hamu saluhutna.\nTarjaha ahu do dua minggu na salpu sada barita di majalah elektronik ni Spiegel marhata Jerman sada barita na hulapati mandok tona na mangihut on: "Andorang so masa Covid 19 ndang marna marhasil dope usahanta manggotap parnangkok ni mohop ni sandok portibion di toru ni 3 Derajat Celsius, global warming, ala tung maol situtu do togihonon patupa i angka pamarenta di negara napogos, berkembang, dohot na mora/maju, nang angka pengusaha na metmet sahat tu naumbalga, songon i nang bahatan jolma pasohothon mohop ni portibion. Nang soara na gogo ni sundut na umposo parpudi on na mangido tu hita unang holan hata, madabu tu pinggol na nengel do. Alai dung tolu bulan ne ma mansohot mangula industri na marragam i siala pandemic Covid 19 gabe so do hananangkok ni mohop ni portibion. Sian i boi do pastihononta na, dung monang hita maralohon Covid 19 on muse, mulak do muse pamohoponta portibion, jala aeonta sude angka na tinompa ni Debata i ma panghorhonna, na so dung taae dope saleleng dung adong jolma i. Mangae ma sude hita, nang angka pinomparta, ndang mardia imbar manang ise. Dumangol sian panghorhon ni Covid 19 on pe boi ma taae.\nAla ni i, di pesta parningotan ari hananaek ni Tuhanta Jesus tu banua ginjang laho hundul di siamun ni Ama i sadarion, songon na tarsurat di Evangelium Markus 16: 15-20 i, tung tahamauliatehon do panatapan na dao pinatupa ni Tuhanta Jesus uju i. Ditatap Ibana do hinaringkot ni angka siseanNa di sude partingkian dohot di sude inganan mamaritahon barita nauli tu sandok inganan di portibion, dohot tujuan: Asa naporsea dohot tardidi dapotan haluaon sian hamatean na manongtong i (ayat 16) dohot asa marhamonangan mangadopi marragam parungkilon di ngolu nuaeng on hita jolma nang sandok natinompa ni Debata (Gorik: pase ktise). Monang hita maradophon angka sibolis, ulok, rasun, sahit. Jala tau hita marhata na imbaru (ayat 17-18). Tarbahen hita ma tong manarihon angka na tinompa na asing i.\nAla ndang neang, baliksa gok paroloon do tahe patupa ulaon mamaritahon barita nauli na songon i tu sandok na tinompaNa - ala sai margurasa dope hagogoon ni hamatean na manongtong dohot angka parungkilon ni hajolmaon i,- angkup ni nauli na sahat tu na porsea ala tardidi i haluaon dohot hamonangan i, dibagabagahon jala dipahot Tuhanta do on tu hita parbarita nauli, i ma: "Rap dohot hita, bersinergi dohot hita (Gorik: sunergountos) do Ibana (ayat 20). Ndang holan Ibana manang ndang holan hita na patupasa. Ber-sinergi. Rap do hita."\nMansai ringkot taauhon na ber-synergi i Tuhanta dohot hita: Di na manjagai haulion nang ngolu ni angka na tinompa na asing i. Di paraloonta mangadopi Covid 19. Tarlumobi ala ndang tarbahen dope hape rade vaksin naung taruji tu Covid 19 di sude di ujung ni taon on di tingki na jempek. Jala, mangihuthon WHO na boi do rap dohot hita jolma dope virus on tu lima taon na ro. Ala ni i, nang nunga tasangkapi di Indonesia na boi ma hita di ujung ni bulan Juli dohot di bulan Agustus taon on mulak muse mangula di duru ni jabunta, nunga tong dibonai Presidenta di minggu na salpu manosoi hita mamonai satibutibuna mardame dohot manang mangolu di hasomalan na imbaru, i ma mangolu rap dohot virus on. Dalanta hot do, i ma hot hita manjaga jarak, marmasker, dohot marhaiason. Jala marsiajar hita mar-ngolu ekonomi imbaru. Ndang be songon nasailaon. Nang di na imbaru i rap dohot hita do Tuhanta i. Pos ma rohanta. Amen.


ACARA NATAL 25 DESEMBER 2009 | HAUMA NA RATA\nACARA NATAL 25 DESEMBER 2009\nDesember 9, 2009 · Filed under ACARA-ACARA KEBAKTIAN MINGGU\n(Catatan: Borhat ma sude Parhalado sian Bilut Parhobasan-Konsistori-dung jolo martangiang. Jongjong sude di altar pasahathon hata “Selamat Ari Natal” tu sude ruas ni huria niuluhon ni Paragenda )\n01. SALAM DOHOT JOUJOU TU PESTA HATUTUBU NI TUHAN JESUS\nP1 : Sadari on 25 Desember 2009, i ma puncak ni sude las ni rohanta mamestahon Parningotan Hatutubu ni Tuhanta Jesus Kristus. Marpungu do sude angka naporsea manghamauliateohon balga ni asi ni roha ni Debata na manongos Anakna na sasada i gabe haluaon ni sandok manisia. Antong sian hami Parhalado Partohonan hupasahat hami ma Selamat Ari Pesta Natal tu hamu saluhutna:\nPhl : Selamat Ari Natal ma di hamu saluhutna! Didongani asi ni roha ni Tuhanta Jesus Kristus, dohot holong ni roha ni Debata Amanta dohot parsaoran ni Tondi Parbadia ma hamu, ari on ro di saleleng ni lelengna!”\nH : Selamat Ari Natal ma nang di hamu angka amanami dohot inanami Parhalado Partohonan di huria on. Asi ni roha ni Tuhanta Jesus Kristus dohot holong ni roha ni Debata Amanta dohot Parsaoran ni Tondi Parbadia ma nang mandongani hamu saluhutna!”\nP2 : Mangasahon Ari Nauli ari Parningotan Hatutubu ni Tuhan Jesus Kristus sadari on, marsihorasan jala marsijalangan ma hita dibagasan dame dohot las ni roha.\nH : (Hehe, jongjong marsijalangan ma sude ruas ni huria, laos hundul ma nang angka parhalado marsitopot angka ingananna be!).\nSelamat Ari Natal, Selamat Ari Natal, Selamat Ari Natal, dohot Taon Baru 2x\nP1 : Hundul ma hamu saluhutna! Hamu angka dongan, taolophon jala taendehon ma hajujumpang ni Pesta Parningotan Hatutubu ni Tuhanta Jesus Kristus sadari on, marhite na marende sian Buku Ende No.57:1+3 na mangihut :\n02. Marende Huria BE.57:1+3 “Nunga Jumpang Muse” BL.202\nNunga jumpang muse ari pesta i, hatutubu ni Tuhanta Jesus i\nHasangapon di Debata dame dame ma di jolma\nSombanami ma di Ho na tubu on Ho silehon dame tu portibi on!\nP2 : Tapungka ma Ibadah Pesta Parningotan Hatutubu ni Tuhanta Jesus Kristus di hurianta sadari on marhitehite goar ni Debata Ama, AnakNa Tuhan Jesus Kristus, dohot Tondi Parbadia.\nP1 : Nunga tubu di hita sada posoposo, dilehon tu hita sada Anak, pampe tu abaraNa do sogot harajaon, jala bahenonna GoarNa:\nH : Sipartahi halongangan, Ulubalang ni Debata Ama, salelengnilelengna, Raja ni hadameon.\nP2 : Endehon hamu sada ende na imbaru di Jahowa, ale sandok tano on. Pajojor hamu ma di tongatonga ni angka sipelebegu hamuliaonNa i, di tongatonga ni saluhut bangso halongangan, angka na binahenNa i.\nP1 : Marsomba ma hamu tu Jahowa marpahean na marhadohoan, angka hitir ma hamu maradophon Ibana, ale isi ni sandok tano on. Haleluya\nH ( Mangendehon : Haleluya!)\nP2 : Martangiang ma hita : Ale Debata Amanami na dibanua ginjang! Mandok mauliate do hami tu Ho, ala ni godang ni asi ni rohaM di hami; ai dibasabasahon Ho do AnakMu na sasada i tu hami na dipardangolan on, asa malua hami marhitehite Ibana sian dosa dohot sian hamatean saleleng ni lelengna. Hupangido hami tu Ho, sai sondangi ma rohanami na holom i marhitehite Tondi Parbadia i; angkup ni i, sai parrohai ma hami, asa huboto hami mandok mauliate tu Ho, asa tarapul situtu rohanami di hagogotan dohot pangunjunan marhitehite AnakMu, Tuhan Jesus Kristus Tuhannami. Amen ! (Hundul Ma Huria!)\n04. Marende Huria BE.46:1+10 “Na Sian Ginjang Do Au” BL.33\nP1 : Nunga barita na uli sian banua ginjang, ima taringot tu hatutubu ni Tuhanta, Jesus Kristus Sipalua i. Jangkon ma Ibana bongot tu roham!\nNa sian ginjang do au ro barita na imbaru do;\nHuhut na uli situtu huboan tu sude hamu\nO Jesus, haholonganki, bongoti dohot rohangki.\nPabali sian i sude na tau mangago au muse.\n05. MANJAHA PATIK NI DEBATA\nP2 : Singkat ni Patik di Pesta Bolon Parningotan Hatutubu ni Tuhan ta Jesus sadari on tarsurat di Lukas 2:10 didok songon on : “Alai didok surusuruan ima tu nasida :\nPria: Unang mabiar hamu; ai barita halalas ni roha godang do huboan tu hamuna, parsaulian ni sandok bangso i.\nWnt: Ai nunga tubu do di hamu saborgin on, di huta ni si Daud, Sipalua i, i ma Kristus, Tuhan i”\nP1 : Antong rap mangido gogo ma hita tu Tuhanta asa tarulahon hita Tona ni Debata :\nH : Ale Tuhan Debata, sai pargogoi ma hami mangulahon na hombar tu Hatami. Amen!\n06. Marende Huria BE.47:2+4 “Aut na saribu hali” ” BL.103\nP2 : Mansai lea do hatutubu ni Sipalua i uju i, i ma di bara ni pinahan. Alai na sangap do Ibana jala marmulia, ai Ibana do Panondang ni portibion. Jangkon ma Ibana, so tung unang lea roham mida hametmetonna i. Endehon ma i jala hobasi dirim manopoti dosam tu Debata!\nIanggo ho ale tondingku sai jangkon ma Panondang i.\nSai unang ma lea rohamu dibaen hametmetonna i;\nPabalionna do sude Sibolis dohot do sa pe.\nDibahen i sai marsinondang ma baen haporseaon mi\nPadenggan jala sai patorang roham ro diparangemi\nPaboa marguna do Panondang na ro i di ho.\n07. MANOPOTI DOSA\nP1 : Di na jongjong hita di mata ni Pesta Parningotan Hatutubu ni Tuhanta Jesus sadari on, tama taingot jala tatopoti dosa, hahurangan dohot pangalaosionta tu Debata. Ala ni i hohom ma jolo hita satongkin songon na manullingkiti rohanta!\n…………doa dalam hati …………\nP2 : Ale Debata Amanami na dibanua ginjang ! Diparhatopot rohanami do balga ni holong dohot asi ni rohaM di hami. Dilehon Ho do AnakMu Tuhan Jesus Kristus tu portibi on, tubu dibagasan haleaon, manaon na porsuk pola ingkon mate tarsilang asa gabe haluaon di hami. Dia ma naung hubahen hami tu Ho balos ni i? Jotjot do mabalga hu’uari’ manang janji nami tu Ho, hape ndang tulus i huulahon hami. Molo jumpang ari Natal si songon on, sai maruari do hami marhite angka ende nami mandok: “Hulehon di Ibana sude na dia ua on. Olo, olo sude na di au on!” Hape dia ma naung hulehon hami huroha tu Ho ale Tuhan? So ndada gabe tardapot hami angka pargabus di jolom? Molo tung i pe, sai asi roham di hami, sesa dosanami!\nH : (Endehon-Lambat) BE.No.53:2 “Di Betlehem do Tubu” BL.51\nTu holong ni rohaNa Hubonom rohangkon;\nHulehon di Ibana sude na di au on. Olo, olo sude na dia on\nP1 : Ganup jumpang ari Natal sisongon on sai huendehon hami do: “Sai naeng haholonganku, Ho ale Tuhanki! Nang marsak, las rohangku ingkon lam ganda i ….!” Hape sabalikna do huulahon hami: Jotjot ndang huhaholongi hami Ho, sian nasa roha, ateate, pikkiran, dohot sian nasa gogo nami; suang songon i ndang huhaholongi hami dongannami doshon dirinami, nang lumobi angka musunami. Holan di masa ni pangunjunan, sitaonon, arsak, parungkilon di huringkoti hami Ho. Molo adong di hami be, nunga pintor ro ginjang ni roha; molo so jumpang pinangido ni roha nunga pintor mandele laos manundalhon Ho. Jotjot tahe Tuhan tardapot hami gabe angka jolma pargabus. Asi rohaM di hami, pargogoi hami manghaholongi Ho dohot angka dongannami lumobi nang musunami!\nH : (Endehon-Lambat) BE.No.53:3 “Di Betlehem do Tubu” BL.51\nSai naeng haholonganku, Ho ale Tuhanki\nNang marsak las rohangku, Ingkon lam ganda i. Olo, olo ingkon lam ganda\nP2 : Ale Tuhan Debata, mansai burju do Ho mamasumasu ngolunami: di parianakhonon, di ulaon si ganup ari, jabatan, karier, prestasi kerja; dilehon Ho do di hami arta, sinamot, pansarian na tama, paruntungan, parlabaan dohot lan na asing, atik pe jotjot sai huparsoada hami do i na songon pasupasuM. Hape dia ma haburjuonnami naung hulehon hami tu Ho dohot tu huriaM balos ni naung hujalo hami suksuk sian Ho? Hata ni ende, na sai huendehon hami ganup jumpang ari Natal mandok: “Burju naeng lehononku di Ho rohangkinon…”. Tung adong ma haburjuonnami tu Ho Tuhan? Tung naung hulehon hami ma huroha ‘rohanaMi’ tu Ho? Molo tung adong hupelehonhami peleannami, pintor tuk ma i balos ni pasupasuM na sai godang i? Ale Tuhan ajari hami asa burju mangalehon rohanami dohot dirinami tu Ho!\nH : (Endehon-Lambat) BE.No.53:4 “Di Betlehem do Tubu” BL.51\nBurju naeng lehononku Di Ho rohangkinon. Asi rohaM\nTuhanku Urupi au tongtong. Olo, olo urupi au tongtong\nP1 : Hamu angka dongan! Nian asing ni angka naung taparhatopot nangkin, godang dope dosa dohot pangalasionta tu Debata; ndang tarpajojor hita i sadasada di ari on. Alai tung dia pe dosanta di adopan ni Debata, barita nauli di hita ari Pesta Hatutubu ni Tuhanta Jesus Kristus on mandok :\nH : Ai naung tubu do di hamu saborngin on, di huta ni si Daud, Sipalua i, i ma Kristus, Tuhan i!”\nP2 : Pos ma rohamuna! Pabotohononku do tu hamu barita halalas ni roha godang sadari on, ima bagabaga ni Debata taringot tu hasesaan ni dosanta: “Songon on do panghaholongi ni Debata di portibi on, pola do AnakNa sasada i dilehon, asa unang mago ganup na porsea di Ibana, asa hangoluan na saleleng ni lelelngna di Ibana”. Hasangapon ma di Debata na di ginjang. Amen! — hundul —\n08. Marende BE. No.52:1-2 “Hatuan Do Las ni Roha Do”\nHatuaon do las ni roha do Hatutubu ni Jesus i.\nMago do jolma, ro ma Tuhanta. Las be, Las be ma rohanta i.(2x)\nHatuan do las ni roha do, Hatutubu ni Jesus i.\nDomu do hita tu Debatanta. Las be las be ma rohanta i. (2x)\n09. MANJAHA EPISTEL : 5 MUSA 18 : 15 – 19\nP1 : Epistel di Pesta Bolon Hatutubu ni Tuhanta Jesus Kristus, tarsurat di 5 Musa 18:15-19 marsorinsorin ma hita manjaha :\nH : Panurirang sada, songon ahu on patindangon ni Jahowa, Debatam sian tongatongami, sian angka hahaanggim; Ibana tama tangihononmuna.\nP2 : Hombar tu saluhut naung pinangido ni roham sian Jahowa, Debatam di Horeb, uju di ari parluhutan i, nimmu do: Ndang be tarpabegebege ahu soara ni Jahowa, Debatangku, jala ndang be tarpaidaida ahu api na bolon on, asa unang mate ahu.\nH : Dung i ro ma hata ni Jahowa tu ahu: Denggan do hata na nidoknasida i.\nP1 : Ahu ma tutu patindangkon sogot di nasida sada Panurirang sian tongatonga ni hahaangginasida i, songon ho, jala Ahu mangalehon angka hatangku tu bagasan pamanganna, gabe hatahononna tu nasida saluhut na hutonahon i tu Ibana.\nH : Jadi manang ise na so olo tumangihon hatangki, angka sihatahononna di bagasan Goarhu, ingkon Ahu mangaluluhonsa tu Ibana\nP2 : Martua do angka na tumangihon hata ni Debata jala na umpeopsa!\n10. KOOR :\n11. MARENDE HURIA BE. HKBP No. 48:2-3 “Ria ma hita sasude” BL.16\nP1 : Marhite hatutubu ni Jesus, Sipalua i nunga mungkap dalanta tu banua ginjang; hita na mian di pardangolan dapotan asiasi dohot panghirimon. Tahalashon ma haroroNa i tu hasiangan on marhite endenta, laos tahatindanghon haporseaonta i.\nDi ungkap Debatanta do Banuaginjang i, Disuru do AnakNa i.\n(Hangoluanta i) 2 x\nAmpuan ni Amana do tinadingkonna i.\nTu hasiangan on do ro ( Tu pardangolan i) 2x\n12. MANGHATINDANGKON HAPORSEAN\nP2 : Tahatindangkon ma haporseaonta i, rap ma hita mandok :\nH : Ahu porsea di Debata Jahowa . . . “ du\n14. SUNGGUL-SUNGGUL (BOABOA)\n16. MARENDE HURIA BE. 49:1… “Sai ro ma tu bara” (Pelean IA/IB) BL.47\nP1 : Bara ni pinahan na di huta Betlehem, i do hatubuan ni Kristus i. Mansai uli rupana, marsinondang bohiNa jala gok hadameon. Ro ma hita tu Betlehem marsomba ma hita songon parmahan i. Antong, tajangkon ma Ibana marhite na paradehon ngolunta gabe ‘bara ni pinahan’ hatubuan ni Sipalua i. Tapasahat nang peleanta, las ni rohanta manjangkon hatutubuNa!\nSai ro ma tu bara di Betlehem on, hamu na porsea hatop ma tu son.\nMarnida halalasan ni rohanta i, tinongos ni Ama na di surgo i.\nO, ida hamu ma di bara inon, dakdanak na tubu disi borngin on.\nUli do rupana mata na tiur, o bereng Ibana, ho gabe tiur.\nLas roha Maria nang Josep disi Marnida na metmet na sorang tusi\nMarsomba tu patna do parmahan i Di ginjang marende pardisurgo i.\nPasinggang ma totmu hamuna sude Maniru parmahan marsomba muse\nMarende hamu na marlas roha i Maniru suruan na di ginjang i\n17. JAMITA : LUKAS 2 : 15 – 20\n18. MARENDE HURIA BE. 616:1-3 “Uli na i di borgin na badia” (Pelean II)\nPdt : Di hatutubu Jesus i, humirdophirdop do bintang di langit i, I ma bintang ni Tuhan i, na patuduhon Raja Bolon do na tubu i, na ro sian banua ginjang. I do patudu dalan tu Parroha na sian purba asa sahat tu bara i. Jesus Kristus do Panondang naung ro tu portibi on ( Joh.8:12), jangkon ma Ibana asa disondangi roham jala tiur ngolum dohot ngolumgolum tu joloan on. Endehon ma “Uli na i di borgin na badia”\nUli na i di borgin na badia humirdophirdop do bintang disi.\nDi borgin i do tubu Sipalua di panggagatan di Betlehem i.\nPortibi on dangol gok haholomon marnida sondang ni Tuhanta i.\nReff : Uli na i marende do suruan di borngin i do tubu Kristus i\nDi borngin i do tubu Kristus i.\nSian na dao parroha sian purba Ro do tinogihon ni bintang i. Marsinggang be nasida lao marsomba tu Jesus Kristus Sipalua i. Ibana ro sian banua ginjang laho paluahon hita jolma i.\nUli na i sude marlas ni roha ala naung songgop harajaonNa i. Huria i ria do ro marsomba mamuji Raja na sun sangap i. Ibana do panondang hangoluan namangalehon panghirimon i.\n19. PARSURUAN TU NGOLU SIAP ARI\nPdt : Gabe daging ma Hata i jala maringan di tongatonga ni hita on …!” On ma barita Natal mangihuthon si Johannes, laos i do nang panghorhon ni Pesta Natal di hita, asa tapatuduhon Jesus Kristus i ‘mangolu’ dibagasan diri, keluarga dohot hurianta. Antong tajangkon ma Ibana mian dibagasan ngolunta dohot keluarganta; taboan ma Ibana mulak sian parpestaan on tu angka bagasta asa mian Ibana di tongatonganta ganup ari!\nH : (Mangendehon BE Suplemen No.614:1 “Tabe ma di Ho”\nTabe ma di Ho o Jesus Tuhanki sian banua ginjang haroroMi\nTabe ma di Ho o Tuhan Sipalua i Dame binoanMu ndang na tarasam i o Tuhanki\nPdt : Dibagasan partondionta nunga dohot hita nuaeng jongjong dibara ni pinahan na di Betlehem na di Betlehem I; di adopanta do posoposo i, ima Jesus Kristus Tuhanta i. Somba ma Ibana marhite ngolum dohot ulaonmu, parangehon hataNa, mangolu ma ho dibagasan dame na sian Tuhanta i. I ma kado silehonlehonmu tu Jesus na sorang i.\nH : (Mangendehon BE Suplemen No.614:2 “Tabe ma di Ho”\nAsi ma roham di au o Tuhanki Sai jalo ma tangiang nang endengki.\nSongon si Maria ina na martua i Baen nang au martua ala haroroMi, o Tuhanki.\nPdt : Marhite naung tapangan roti jala tainum anggur parpadanan na sian Tuhan Jesus Kristus. Antong tapardagingkon ma pamatang ni Jesus Kristus i jala taparmudarhon ma nang mudarNa i. Antong patuduhon ma i marhite pangalahom dohot bangkom siganup ari maniru Tuhan Jesus Kristus.\nH : (Mangendehon BE Suplemen No.614:3 “Tabe ma di Ho”\nNang parhapistaran sian purba i. Manungkap do marsomba tu Tuhan i.\nSere dohot na anggur ro di haminjon i; dipelehon tu Ho Raja na sorang i.\n20. TANGIANG PELEAN-HATUTUBU-ALE AMANAMI-PASUPASU (AGENDA HKBP)\n21. MASIJALANGAN TU JOLO


Parbue ni Tondi—Dame\nJoujou Paboahon—Edisi Siparsiajaran | Juni 2018\nDame—Songon dia Asa Tahilala i?\nPANGALAHO NA DENGGAN\nLAMBOK NI ROHA\nDI PORTIBI na sursar saonari on, mansai maol do mangkilala hadameon. Boi pe sonang rohanta, alai holan satongkin do i. Molo menurut Bibel, songon dia do carana asa boi tahilala dame na manongtong? Jala songon dia do carana mangurupi na asing asa mangkilala i?\nAHA MA NA INGKON TAULAHON?\nAsa boi tahilala dame na manongtong i, ingkon na burju do donganta. Jala na umringkot, tapajonok ma dirinta tu Debata asa dilinggomi hita. Songon dia carana?\nMansai ringkot do poda dohot prinsip ni Debata tu hita. Molo pos rohanta tu Debata jala unduk tu podaNa, boi ma hita marale-ale tu Ibana. (Jer. 17:7, 8; Jak. 2:22, 23) Jala Jahowa pe olo do pajonokkon diriNa tu hita. LehononNa ma dame ni roha tu hita. Didok do di Jesaya 32:17, “Jadi hadameon ma upa ni hatigoran, jala pangkorhon ni hatigoran hademakon dohot hasonangan salelenglelengna.” Boi ma tahilala dame na manongtong i molo unduk hita tu Jahowa.—Jes. 48:18, 19.\nHolso ni roha boi mambahen hita gabe ndang dame\nDilehon Jahowa do muse tu hita silehon-lehon na mansai arga, i ma tondi parbadia. On mangurupi asa tahilala hadameon na manongtong.—Ul. 9:31.\nTONDI PARBADIA MANGURUPI HITA ASA LAM DAME\nSi Paulus mandok, “parbue ni tondi” do dame i. (Gal. 5:22, 23) Ala sian tondi parbadia do i, ingkon olo ma hita ditogu-togu tondi parbadia i asa tahilala hadameon. Songon dia carana?\nNa parjolo, ingkon tajaha do Bibel ganup ari. (Ps. 1:2, 3) Molo sai tarimangi do na tajaha i, diurupi tondi parbadia ma hita asa taantusi na dihalomohon Jahowa. Umpamana, gabe taboto ma songon dia Debata manjaga hadameon na nilehonNa, jala boasa ringkot hadameon i di Ibana. Jadi, molo taulahon na taparsiajari sian Bibel, gabe lam dame ma ngolunta.—Poda 3:1, 2.\nNa paduahon, ingkon martangiang do hita tu Debata mangido tondi parbadia. (Luk. 11:13) Alana, dijanjihon Jahowa do tu hita, “Marhite Kristus Jesus, lehonon ni Debata ma tu hamu hadameon na so boi diantusi jolma, na boi manjaga roha dohot pingkiranmuna.” (Plp. 4:6, 7) Jadi, molo tongtong hita jonok tu Debata jala taasahon tondi parbadiaNa, lehononNa ma dame i tu rohanta.—Rom 15:13.\nHata ni Debata nunga paubahon ngolu ni godang jolma. Saonari, gabe mardame ma nasida dohot Debata, dame ma rohana, jala mardame tu halak na asing. Songon dia nasida boi marhamubaon?\nSONGON DIA PIGA-PIGA HALAK MANDAPOT HADAMEON?\nGodang do donganta na parmuruk hian jala kasar tingki ndang marsiajar Bibel dope. Alai marsitutu do nasida marhamubaon. Saonari, gabe burju ma nasida, sabar, jala mardame tu halak na asing. * (Poda 29:22) Parrohahon ma pengalaman ni donganta si David dohot si Rachel na paubahon parangena.\nTahilala ma dame molo taulahon prinsip ni Bibel jala martangiang hita mangido tondi parbadia\nTingki ndang Sitindangi dope si David on, holan hasalaan ni halak do na diida ibana, jala posi do mangkatai ibana tu keluargana. Alai dipingkiri ibana ma, porlu do ibana marhamubaon. Jadi songon dia do ibana boi mandapot hadameon? Didok si David, “Huulahon ma angka prinsip ni Bibel di ngolungku. Ujungna, gabe lam mardame ma ahu dohot keluargangku.”\nParmuruk-muruk do si Rachel on, ala magodang di keluarga parmuruk-muruk do ibana. Didok ibana, “Saonari pe ingkon marsitutu do ahu asa unang mura-mura muruk alana keluargangku pe parmuruk-muruk do.” Aha do na mangurupi si Rachel mandapot hadameon? Didok ibana, “Hutangiangkon do i tu Jahowa.”\nSi David dohot si Rachel on ma contoh ni angka halak na boi marhamubaon ala mangihuthon poda ni Bibel jala mangasahon tondi parbadia. Nang pe hita mangolu di portibi na so dame, alai boi do tahilala dame di roha. Gabe lam jonok ma parale-aleonta tu keluarga dohot tu angka dongan di huria. Alai, didok Jahowa do muse asa ‘mardame hita tu sude halak’. (Rom 12:18) Boi do i? Boasa hita ingkon mardame tu sude halak?\nNA INGKON TAULAHON ASA MARDAME TU SUDE HALAK\nTingki marbarita, tapaboa do barita na parohon dame taringot Harajaon ni Debata. (Jes. 9:5, 6; Mat. 24:14) Godang do na marlas ni roha mambege barita i. Alani i, gabe ndang marsak be nasida mangida angka na masa saonari on. Nunga dapot nasida be pangkirimon di ari na naeng ro. Gabe lomo ma roha ni nasida mangalului hadameon.—Ps. 34:15.\nAlai, ndang sude halak olo manjangkon barita na tapasahat. (Joh. 3:19) Nang pe songon i, dilehon Debata do tondi parbadia. On mambahen hita asa tongtong dame jala denggan mangadopi angka halak. Jadi taihuthon ma poda ni Jesus na mandok, “Tingki masuk hamu tu sada jabu, pangkulingi ma parjabu i. Molo dijalo parjabu i do baritamuna, mian ma hadameonmuna di nasida. Alai molo ndang olo nasida manjalo, mulak tu hamu ma damemuna i.” (Mat. 10:11-13) Manang songon dia pe alus dohot pambahenan ni nasida, ingkon tongtong do hita mardame. Jala ingot ma, ra di tingki na asing boi do hita mangurupi nasida.\nIngkon gabe siboan dame do hita. Carana, ingkon denggan ma hita mangkatai tu pejabat nang pe diorai ulaonta. Songon sada pengalaman di Afrika, ndang diloas hita pajongjongkon Bale Harajaon. Diboto angka donganta on do, na ingkon patuduhon dame do nasida laho pasaehon parsoalan i. Disuru nasida ma sahalak donganta na hea gabe utusan injil disi, asa manjumpangi Pejabat Negara di London, Inggris. Dipatorang ibana ma, mamboan hadameon do ulaon na dibahen Sitindangi Ni Jahowa.\nDidok donganta i do, “Dung sahat ahu disi, huida ma adong sahalak penerima tamu. Sian pangkeanna, huboto do didia hutana, ala hea huparsiajari bahasana. Pintor hupangkulingi ma ibana mamangke bahasana. Songgot do rohana, dung i disungkun ibana ma, ‘Apala aha do na porlu tahe?’ Hudok ma naeng pajumpang ahu dohot Pejabat Negara. Ditelepon ibana ma pejabat i, dung i pajumpang ma hami. Disise ibana ma ahu mamangke bahasana. Dung i hupaboa ma, ulaon na parohon dame do na diulahon Sitindangi. Denggan do ibana manangihon ahu.”\nDung ditangihon Pejabat i donganta on, gabe diantusi ibana ma ulaon na denggan do ulaonta. Jala ndang sogo be rohana. Ndang sadia leleng, diuba pamarenta ma haputusanna asa boi Sitindangi Ni Jahowa pajongjongkon Bale Harajaon. Las situtu ma roha ni angka donganta! Tangkas ma, gabe siboan dame do hita molo denggan caranta mangadopi angka halak.\nMANGKILALA HADAMEON SALELENG-LELENGNA\nSaonari on, marlas ni roha do naposo ni Jahowa songon di paradeiso, ala rap manomba Debata di bagasan hadameon. Sude do hita boi mambahen situasi lam dame. Carana, ingkon jolo dame do pangkilalaanta di parngoluonta be. Dung i gabe pos ma rohanta na las do roha ni Jahowa tu hita. Jala di tano na imbaru haduan, lehononNa ma dame na manongtong tu hita.—2 Ptr. 3:13, 14.\n^ par. 13 Di parsiajaran na naeng ro, taulas ma muse taringot haburjuon na sian parbue ni tondi.\n“Ndang Sian Portibi on Harajaonku”\nMarsada ma Hita Songon Jahowa dohot Jesus\nPangke ma Hata ni Debata Mangalatik Panggora ni Rohamuna\n“Marsinondang ma Hatiuronmuna” Asa Parohon Pujian tu Jahowa\nOlo do Ibana Diurupi Jahowa\nText Sipilliton unduhan buku digital JOUJOU PABOAHON—EDISI SIPARSIAJARAN Juni 2018\nJOUJOU PABOAHON—EDISI SIPARSIAJARAN Juni 2018\nSabar—Tongtong Togu ala Adong na Tinujuna\nHaburjuon—Parange na Dipatudu Marhite Pangkataion dohot Parniulaon


Jamita Evangelium, Minggu II-hon dung Trinitatis: "Joujou mangaradoti angka na tinompa" (3 Musa 25: 1-13) Pelita Batak Online\nJamita Evangelium, Minggu II-hon dung Trinitatis: "Joujou mangaradoti angka na tinompa" (3 Musa 25: 1-13)\nSabtu, 20 Juni 2020 08:34:00\nleh Pdt. Dr. Robinson Butarbutar, Ketua Rapat Pendeta HKBP\nHamu angka Dongan Sahaporseaon hinaholongan di sandok Indonesia,\nIngkon mangula do jolma i. Apostel Paulus manonahon, 'na so ra mangula, unang ma ibana mangan' (2 Tes 3:10, pat 1 Tes 4:11). Alai, angka dongan, mansai jotjot do hita mangula salojalojana, pola ndang adong tingkinta be mangulon, marsaor, martangiang, marminggu, marrekreasi, manghalashon ngoluon, gabe loja situtu ngolunta, mura marsahit pamatang, panghilalaan nang rohanta, jumempek umurta. Lupa hita mangoloi patik ni Debata, asa tabuat tingki mangulon jala marlas ni roha sian ari tu ari, minggu tu minggu, bulan tu bulan dohot sian sada taon tu taon na mangihut. Ala ni i, asa hipas angka pangula, dipatupa negara do angka uhum na mangondihon jolma i sian halojaon na sumalin. Isarana, parkantor nang pangula ni pabrik manang industri na marragam i intap ni ualu jom ma mangula sadari, di tongatonga ni i adong tingki mangulon, mangula lima ari saminggu, jala, asing ni libur nasional, cuti ala ni marpamatang na denggan dohot tubutubuan, ala marsahit manang ala marsitaonon, ingkon adong tingkinta di bagasan sataon mangulon sian ulaonta, isara dua tu opat minggu.\nMargaji do pangula i uju libur. Songon i ma nian nang na mangula di ulaon na asing. I do hataridaan ni na pinangido ni Debata di 3 Musa 25: 1-13 i, asa ganup minggu adong sadari ari paradianan, ganup pitu taon adong sataon bolon mangulon, jala di taon pa-50-hon maradi jolma i sian ulaonna laho marlas ni roha, marolopolop mardongan angka uninguningan. Pola do digoari ari mangulon i ari na badia, i ma ari na ingkon sipasidingon, marasing sian angka ari na asing na digohi ulaon.\nAlai, hamu angka dongan, saleleng on, ala ndang manang hurang unduk hita tu patik mangulon dohot marlas ni roha i, gabe lupa hita na so holan hita hape na ingkon mangulon. Ingkon dohot do tong angka na tinompa rap mangulon dohot hita. Isara horbo dohot lombu di angka partani. Gari masin ingkon mangulon, unang hatop sega. Inganan ni ulaonta i pe ingkon do mangulon, isara onan di partigatiga, tano di partani, ambar, aek godang, tao, nang laut di angka pardengke. Angka na asing na ringkot di ngolunta jolma pe ringkot mangulon. Isara angka binatang ni parpahanpahan/peternakan, angka pidong/unggas, angka bunga nang udara. Baliksa na tabahen jotjotan. Torus tapaksa mangula angka na tinompa i. Isara tano. Tapangke do angka napu sian bahan kimia asa torus marparbue natasuan di tano i. Najolo dua hali sataon panen, nuaeng gabe tolu, molo boi opat hali, manongtong. Di ujungna gabe ndang napu be tano i. Jolma na manganhon parbue ni tano i pe gabe manganhon rasun sian angka napu kimia i.\nAek ni ambar, aek bolon, tao nang laut tasegai do marhite na mangambolongkon, dohot mangusehon sampah nang rasun sian dapurta dohot pudi ni jabunta nang sian pabrikta tu sunge, tao nang lautta. Talehon do tong tu angka dengke sipanganon na marrasun. Gabe sega aek, ndang boi be inumonta, marrasun nang dengke i masuk tu pamatangta. Di peternakan pe, talehon angka na mambahen tibu jala ndang marnaso angka i berproduksi, gabe ndang apala hipas be tapangan. Ro ma marragam sahit sian na tapangan i. Di perhutanan pe, tabahen do reboisasi sarombang tu haranganta i, ndang hot marragam tabahen angka hau i. Mohopan ma hita. Marmatean angka na tinompa na asing i, dohot nang orang utan.\nAla ni i, songon dalanta mangoloi patik sabat i, dijouhon Debata do tu hita ganup sadarion asa mangaradoti angka na tinompa i sude, asa marhahipason hita nang nasida. Diparbisuhi Debata ma hita sude patupasa: Angka ilmuan, dewan perwakilan rakyat, pamarenta, pengusaha, ekonom, polisi, jaksa dohot hakim, aktifis nang rakyat, sude ma tahe, mangaradoti na tinompa di darat, di aek godang, tao, laut, harangan, udara. Ai umbahen na dibahen Debata pe patik sabat i, asa sude do na tinompaNa i hipas. Sude ma hita halak Kristen di Indonesia patupa na tarbahen hita mangaradoti na tinompa i di ingananta be. Tuhanta ma donganta Amen.\nJamita Evangelium Minggu XIII Dung Trinitatis Hesekiel 33, 7-9 Dipabangkit Gabe Siparorot\nOleh: Pdt Dr. Robinson Butarbutar, STT HKBP Pematangsiantar1. Sian tingki tu tingki, di sandok inganan, ngolu nang ulaoon ni jolma i, di bagasan huria ni Kristus na ummetmet dohot huria hadomuan, mang


Surat sian Punguan na Mangaradoti Organisasi ni Sitindangi Ni Jahowa | 2017 Buku Tahunan\nJAHA DI BAGASAN HATA Assamese Bahasa Isyarat Spanyol Baoule Batak (Karo) Batak (Simalungun) Batak (Toba) Bengali Bulgar Chol Chuabo Chuuk Dangme Digor Esan Farsi Ga Garifuna Greenland Guarani Gujarati Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Brasil Hata ni na Ngungu di Kolombia Hata ni na ngungu di Korea Hata ni na ngungu di Prancis Heber Iban Islan Jawa Jerman Rendah Kabyle Kannada Kekchi Latvi Lituavi Lomwe Makau Makedonia Malta Mam Marati Maya Mazatec (Huautla) Melayu Mixtec (Guerrero) Mongol Nahuatl (Guerrero) Nahuatl (Huasteca) Nahuatl (Tengah) Ndau Ndebele (Zimbabwe) Ngabere Niue Nyungwe Nzema Oriya Otomi (Rura Mezquital) Ponape Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romani (Makedonia) Romani (Makedonia) Cyrillic Sango Sena Tahiti Tajik Tarahumara Tarascan Tetun Dili Tlapanec Tojolabal Tonga Totonac Tshwa Twi Tzeltal Vietnam Wayuunaiki Zapotec (Isthmus) Zapotec (Lachiguiri)\nSurat sian Punguan na Mangaradoti Organisasi—2017\nAngka Dongan na huhaholongi hami,\nDi abad papituhon SM, mandapot parnidaan ma si Hesekiel. Di parnidaan i, diida ibana ma hureta na mansai balga, i ma hureta pardisurgo. Jala Parhuaso na Tumimbo do na hundul disi. Longang do hita mamboto pardalan ni hureta i. Mansai hatop do parlojongna dos songon hilap (sillam). Jala, ndang balik hureta i manang gabe lambat parlojongna tingki marputar!—Hes. 1:4, 9, 12, 14, 16-27.\nSian parnidaan on taingot ma, tongtong do maju organisasi ni Jahowa na di surgo. Jala songon dia do organisasiNa na di portibi on? Laporan dinas di taon naung salpu patuduhon, diurupi Jahowa do naposoNa na di tano on mambahen hamajuon na mansai hatop!\nSongon di Amerika Serikat, godang do ulaon ni keluarga Betel. Adong do na pinda sian Brooklyn tu Warwick, New York manang tu inganan na asing. Adong do muse na ditugashon tu lapangan. Suang songon i nang keluarga Betel di kantor cabang na asing, adong do sian nasida na pajongjongkon, paturehon, pasadahon manang papindahon bangunan ni organisasi tu inganan na asing. Songon dia do molo hamu? Nang pe ndang pinda hamu, alai tontu marsitutu do hamu di ulaon tu Harajaon i.\nDipatogu do rohanami ala marsitutu do hamu mangihuthon hamajuon ni organisasi. Adong do angka dongan na pinda tu inganan na mangkaporluhon parbarita na uli. Adong do na pinda tu huria na marbahasa asing jala mamangke cara na baru laho marbarita. Asing ni i, godang do sian angka dongan na marsitutu asa lam tu denggan na di ulaon marbarita. Sude angka donganta na marsihohot, nang na matua manang na gale dohot do marlojong tu hangoluan. Molo talehon nasa gogonta laho marhobas tu Jahowa, dohot ma hita paboahon na pargabus do Sibolis!—1 Kor. 9:24.\nPos ma rohamuna, diparrohahon Jahowa do hiras ni rohamuna. (Heb. 6:10) Alani rade ni rohamuna, gabe huingot hami ma si Abraham dohot si Sarah. Tingki marumur hirahira 70 taon, pinda ma si Abraham dohot keluargana sian kota Ur na di tano Kasdim tu inganan na dao, i ma Kanaan. Sahat tu na mate, marpindapinda do ibana jala maringanan di tenda. Sipujion do haradeon ni nasida na dua!—1 Mus. 11:31; Ul. 7:2, 3.\nDitiru hamu do haradeon ni nasida? Hamu angka dongan, martahan jala marsihohot do hamu di tingki parpudi on, diulahon hamu do parenta ni Jesus na mandok, ”Laho ma hamu, podai hamu ma saluhut bangso, didi hamu ma nasida tu bagasan Goar ni Ama. Anak dohot Tondi Parbadia!”—Mat. 28:19.\nHata ”laho” na didok Jesus di ayat on, lapatanna ingkon hiras jala marsitutu do hita. Di bagasan sataon na parpudi on, godang do hamajuon na binahen ni angka siihuthon Jesus. Tontu sude do hita marlas ni roha! Sian on tangkas ma taboto na dipasupasu Jahowa do sude ulaonta laho mamaritahon Harajaon i tu ganup bangso.—Mrk. 13:10.\nGodang do na manjangkon barita na uli on. Di taon naung salpu, sahat tu 8.340.847 ma godang ni penyiar. Jala, hirahira 10.115.264 ma parsiajar Bibel na diuluhon ganup bulan. Tangkas ma, mansai hatop do parlojong ni hureta pardisurgo i, suang songon i nang hamu! Saonari otik nama tingki, tutupon ni Jahowa nama pintu haluaon i. Alani i, girgir jala marhiras ni roha ma hita mamaritahon barita na uli.\nHombar do on tu ayat tahunan 2017, ”Sai marhaposan tu Jahowa ma ho jala ulahon na denggan”! (Ps. 37:3) Molo diulahon i, i ma marhobas tu Jahowa, na patuduhon na marhaposan tu Jahowa do hamu. Ndang holan sahalakmuna na mangulahon on. Ingot ma na nidok ni Jesus, ”Ai ida ma, sai na dongananku do hamu ganup ari, rasirasa ro ajal ni hasiangan on!”—Mat. 28:20.\nPos ma rohamuna sai pasupasuon ni Jahowa do angka ulaon pangkobasionmuna. Ndang alani godang ni pambahenanmuna, alai ala nunga dilehon hamu na dumenggan sian nasa rohamuna. Lomo do roha ni Jahowa di pangkobasionmuna i. (2 Kor. 9:6, 7) Alani i, sai tongtong ma pajonok hamu tu Ama Parholong i, marhite taratur martangiang, marsiajar Bibel, marpungu, jala marsitutu di ulaon marbarita.\nAla ”otik nama tingkina” di Sibolis, dipangke ibana do marragam cara asa unang marsihohot hita tu Jahowa. (Pgk. 12:12) Tongtong ma jonok tu Jahowa. Asa unang saut lomo ni roha ni Sibolis i. (Ps. 16:8) Pos ma rohamuna, holong do rohanami tu hamu. Jala huargai hami do sude na binahenmuna tu ulaon Harajaon ni Debata.\nText Sipilliton unduhan buku digital Surat sian Punguan na Mangaradoti Organisasi—2017